Tugutan na Atamanon Ka ni Jehova sa Higdaan nin Kasakitan—Salmo 41:3 | Pag-aadalan\nBASAHON SA Acholi Albanian Aleman American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Dutch Efik English Español Estonian Fijian Finnish Finnish Sign Language Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Isoko Italian Sign Language Italiano Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Sign Language Koreano Krio Lamba Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n‘Aatamanon siya ni Jehova sa ibabaw kan higdaan nin kasakitan.’—SAL. 41:3.\nKun may hilang kita, paano kita mapapakusog kan Salmo 41:3?\nTaano ta dai niyato linalauman an milagrosong mga pagpaumay sa panahon ta ngunyan?\nAnong pag-iingat an dapat tang gibuhon kun may mga irinerekomendar mapadapit sa satong salud?\n1, 2. Ano an ginibo nin Diyos kaidtong mga panahon kan Bibliya, asin ano kun minsan an iniisip nin dakul?\n‘MARARAHAY daw ako sa hilang na ini?’ Tibaad naihapot mo na iyan. O kun an saro sa namumutan mong kapamilya o amigo an may hilang, tibaad iniisip mo kun baga mararahay siya. Normal sanang mahadit nin arog kaini kun magkahilang nin grabe an saro. Ini man an ikinahadit kan duwang hadi kan panahon ni propeta Elias asin Eliseo. Kan maaksidente asin magkahilang si Hading Ahazias, aking lalaki ni Ahab saka Jezebel, siya naghapot: ‘Mararahay [daw] ako sa hilang na ini?’ Kan magkahilang man nin grabe si Hading Ben-hadad nin Siria, naghapot man siya: ‘Mauumayan [daw] ako sa hilang na ini?’—2 Ha. 1:2; 8:7, 8.\n2 Siyempre, naglalaom kita na mararahay kita o an mga namumutan niyato. Iniisip nin dakul kun ano an gigibuhon nin Diyos para tabangan sinda. Kan panahon kan mga hading idto, may mga pagkakataon na nagpaumay an Diyos paagi sa milagro. May mga binuhay pa ngani liwat si Jehova paagi kan saiyang mga propeta. (1 Ha. 17:17-24; 2 Ha. 4:17-20, 32-35) May basehan daw kita para maglaom na arog man kaiyan an gigibuhon niya sa panahon niyato?\n3-5. Anong kapangyarihan igwa an Diyos asin si Jesus, asin anong mga hapot an pag-uulayan niyato?\n3 Siguradong may kapangyarihan an Diyos na baguhon an salud nin sarong tawo. Pinapatunayan iyan kan Bibliya. May mga tawo kaidto na pinadusahan niya nin hilang, arog kan Faraon kan panahon ni Abraham, asin kan huri, an tugang ni Moises na si Miriam. (Gen. 12:17; Bil. 12:9, 10; 2 Sam. 24:15) Nagpatanid kaidto an Diyos sa mga Israelita na kun dai sinda magigin maimbod, papadusahan niya sinda nin ‘gabos na hilang asin gabos na damat.’ (Deut. 28:58-61) Pero, kaya man ni Jehova na protektaran an saiyang banwaan para dai magkahilang. (Ex. 23:25; Deut. 7:15) Asin kaya man niyang paumayan an tawong naghihilang. Kan magkahilang nin grabe si Job asin gusto na niyang magadan, pinaumayan siya nin Diyos!—Job 2:7; 3:11-13; 42:10, 16.\n4 Iyo, talagang may kapangyarihan an Diyos na ulangon an paghilang asin paumayan an naghihilang. May arog man kaiyan na kapangyarihan an saiyang Aki. Mababasa niyato na milagrosong nagpaumay si Jesus nin mga may leproso, may subi-subi, asin mga buta o paralitiko. (Basahon an Mateo 4:23, 24; Juan 9:1-7) Nakakapakusog nanggad na isipon na an mga pagpaumay ni Jesus mga patanaw kan mga gigibuhon niya sa bilog na bagong kinaban. Saka an mga nakaistar diyan ‘dai na magsasabi: “Naghihilang ako.”’—Isa. 33:24.\n5 Pero dapat daw kitang maglaom na papaumayan kita ngunyan nin Diyos o ni Jesus sa milagrosong paagi? Paano ta dapat mansayon an grabeng mga hilang o kamatian, asin ano an dapat niyatong gibuhon dapit diyan?\nAATAMANON KA NIYA SA HIGDAAN NIN KASAKITAN\n6. Ano an aram niyato dapit sa ‘mga balaog nin pagpaumay’ na itinao kaidto sa inot na mga Kristiyano?\n6 Naaraman niyato sa Bibliya na kan inot na siglo, may linahidan na mga Kristiyano na tinawan nin Diyos nin kakayahan na gumibo nin mga milagro. (Gui. 3:2-7; 9:36-42) Kaiba kaidto sa ‘manlain-lain na balaog’ o regalo kan espiritu an ‘mga balaog nin pagpaumay.’ (1 Cor. 12:4-11) Pero an mga balaog na iyan asin an iba pa, arog kan kakayahan na magtaram sa lain-lain na lengguwahe asin maghula, dai nahaloy, nawara. (1 Cor. 13:8) Mayo na kaiyan ngunyan. Kaya, mayo kitang basehan para maglaom na magibo an Diyos nin milagrosong mga pagpaumay sa sato o sa mga namumutan niyato.\n7. Anong nakakapakusog sa buot na panuga an itinatao kan Salmo 41:3?\n7 Pero, kun may hilang kita, makakalaom kita na rarangahon asin aalalayan kita nin Diyos saka tatawan nin kadunungan, arog kan ginibo niya sa mga lingkod niya kaidto. Si Hading David nagsurat: “Maugma an siisay man na nagpapahiling nin konsiderasyon sa tawong hamak; ililigtas siya ni Jehova sa aldaw nin kapahamakan. Babantayan siya ni Jehova asin papagdanayon siyang buhay.” (Sal. 41:1, 2, NW) Aram niyato na kan panahon ni David, dai man nagdanay na buhay an siisay man na nagpahiling nin konsiderasyon sa hamak na mga tawo. Kaya, dai buot sabihon ni David na an siring na makonsiderasyon na tawo milagrosong magdadanay na buhay o magkakaigwa nin buhay na daing katapusan. Puwede niyatong sabuton an ipinasabong na tataramon na iyan bilang panuga na tatabangan nin Diyos an maimbod asin makonsiderasyon na tawo. Paano? Ipinaliwanag ni David: ‘Aatamanon siya ni Jehova sa ibabaw kan higdaan nin kasakitan; [sasalidahan] mo an bilog niyang higdaan sa [panahon kan] paghilang niya.’ (Sal. 41:3) Iyo, makakasigurado an siisay man na nagpahiling nin konsiderasyon sa hamak na mga tawo na aram kan Diyos an saiyang kamugtakan asin dai niya lilingawan an saiyang kaimbudan. Asin an pagkadisenyo nin Diyos sa hawak na may kakayahan na magpaumay sa sadiri, tibaad makatabang man sa saiya.\n8. Uyon sa Salmo 41:4, ano an hinagad ni David ki Jehova?\n8 Basado sa saiyang eksperyensiya, si David nagsurat: ‘Ako nagsabi: “Jehova, kahirakan mo ako. Bulungon [mo ako], huli ta tumang sa saimo nagkasala ako.”’ (Sal. 41:4) Posibleng sinabi niya ini kan panahon na an saiyang trono gustong agawon kan saiyang aking si Absalom. May hilang kaidto si David kaya dai niya kayang pugulan si Absalom. Aram ni David na an gabos na nangyayaring maraot sa saiyang pamilya resulta kan pagkakasala niya dapit ki Bat-seba. (2 Sam. 12:7-14) Pero, nagtitiwala an hadi na napatawad na siya nin Diyos asin aatamanon Niya siya sa panahon kan saiyang paghilang. Pero an hinahagad daw ni David iyo na milagroso siyang paumayan asin palawigon pa an saiyang buhay?\n9. (a) Paano naiiba an nangyari ki David asin ki Hading Hezekias? (b) Ano an linalauman ni David ki Jehova?\n9 Pakalihis nin mga taon, kan si Hading Hezekias ‘naghilang asin haros magadan,’ pinaumayan siya nin Diyos. Nabuhay si Hezekias nin 15 taon pa. Kaya, may mga pagkakataon na nagpapaumay an Diyos. (2 Ha. 20:1-6, BPV *) Pero, dai hinahagad ni David sa saiyang pamibi na milagroso siyang paumayan nin Diyos. Ipinapahiling kan konteksto na an hinagad ni David ki Jehova iyo na tabangan siya kun paanong tatabangan Niya an saro na nagpapahiling nin konsiderasyon sa tawong hamak. Kaiba diyan an pag-ataman sa panahon kan saiyang paghilang. Napatawad na si David sa saiyang kasalan, kaya mahahagad na niya sa Diyos na rangahon siya asin alalayan. Hinagad man niya na makatabang sa saiya an kakayahan kan saiyang hawak na maumayan siya. (Sal. 103:3) Puwede man niyatong gibuhon iyan.\n10. Ano an itinutukdo sa sato kan nangyari ki Trofimo asin Epafrodito?\n10 Arog ni David, dai man nag-ako nin milagrosong pagpaumay asin dagdag na lawig nin buhay an kapwa trabahador ni apostol Pablo sa ministeryo na si Trofimo. Aram niyato na tinawan si Pablo nin kapangyarihan na magpaumay. (Basahon an Guibo 14:8-10.) Pinaumayan niya ‘an ama ni Publio [na] kinakalintura asin may disenteriya.’ Si Pablo ‘namibi, dinutaan kan saiyang kamot asin binulong’ si Publio. (Gibo 28:8, BPV) Pero, dai niya iyan ginibo ki Trofimo, na nakaibanan niya sa saro sa saiyang pagbiyahe bilang misyonero. (Gui. 20:3-5, 22; 21:29) Kan magkahilang si Trofimo asin dai na niya kayang umiba pa ki Pablo, dai siya pinaumayan kan apostol; pinagpahingalo siya kaini sa Mileto para marahay. (2 Tim. 4:20) Siring man, kan si Epafrodito ‘naghilang asin garo magagadan na,’ mayong sinasabi sa Bibliya na milagroso siyang pinaumayan kan saiyang marahay na amigong si Pablo.—Fil. 2:25-27, 30.\nARIN NA REKOMENDASYON AN AAKUON MO?\n11, 12. Taano ta nagin dakulang tabang si Lucas ki Pablo, asin ano an masasabi niyato sa kuwalipikasyon ni Lucas?\n11 ‘Si Lucas, an namumutan na doktor,’ kagsurat kan librong Guibo, nagbiyahe man kaiba ni Pablo. (Col. 4:14, BPV; Gui. 16:10-12; 20:5, 6) Rasonable sanang isipon na tinawan ni Lucas nin rekomendasyon asin binulong si Pablo saka an iba pa nindang kairiba sa pagmimisyonero. Taano? Huling pati si Pablo nagkahilang man kan sinda nagbibiyahe. (Gal. 4:13) An ginibo ni Lucas kauyon kan sinabi ni Jesus: ‘Dai nangangaipo nin doktor an tawong mayong hilang, kundi an naghihilang.’—Luc. 5:31, BPV.\n12 Dai sinasabi kan Bibliya kun sain o nuarin nag-adal nin medisina si Lucas. May nagsasabi na kaya sinambit ni Pablo sa mga Kristiyano sa Colosas an propesyon ni Lucas bilang doktor huling midbid ninda ini. Interesante nanggad, igwang eskuwelahan nin medisina sa Laodicea, an kaharaning siyudad kan Colosas. Ano man an nangyari, an mahalaga si Lucas bakong basta sarong ordinaryong tawo na mayo man nin inadalan sa medisina na nagrerekomendar nin pagbulong, kundi saro talaga siyang doktor. Maririsa ini sa paggamit niya nin espesipikong mga termino sa medisina sa saiyang isinurat na Ebanghelyo saka sa librong Guibo asin dakul siyang inistoryang mga pagpaumay na ginibo ni Jesus.\n13. Ano an dapat niyatong tandaan kun dapit sa mga rekomendasyon sa salud?\n13 Sa panahon niyato ngunyan, mayo sa mga kapagtubod ta an may ‘balaog nin pagpaumay’ para bulungon kita. Pero, may mga tugang na gusto man na makatabang an nagtatao nin mga rekomendasyon dapit sa salud dawa dai ta man hinahagad. Totoo, tibaad may mga nagtatao nin praktikal na mga suhestiyon na dai man nakakaraot. Ginibo iyan ni Pablo kan si Timoteo nagkakaproblema sa tulak na tibaad huli sa maating tubig na nainom niya. * (Basahon an 1 Timoteo 5:23.) Pero, ibang marhay iyan sa pagpirit sa sarong kapagtubod na purbaran an sarong klase nin medisina, herbal na bulong, o diyeta na tibaad bako man epektibo o peligroso pa ngani. Kun minsan, pinurbaran nindang kumbinsiron an iba paagi sa pagsabing: ‘Su paryente ko arog man kaiyan an pigmamati, nag-inom siya kaini. Tapos, narahay siya.’ Gurano man kasinsero an suhestiyon, dapat niyatong tandaan na puwedeng may maraot na epekto dawa an mga bulong o pagbulong na ginagamit na nin dakul.—Basahon an Talinhaga 27:12.\nAN KAPAKINABANGAN NIN PAG-IINGAT\n14, 15. (a) Paano inaaprobetsaran kan nagkapira an paghilang kan iba? (b) Paano makakatabang an Talinhaga 14:15 pag may irinerekomendar sa sato dapit sa salud?\n14 Normal sana sa satong mga Kristiyano na gustuhon na magin marahay an salud para ikaugma ta an buhay asin lubos na makikabtang sa paglilingkod sa Diyos. Pero, namana niyato an pagkabakong perpekto kaya dai ta malilikayan an gabos na hilang. Kun magkahilang kita, tibaad igwang lain-lain na pamamaagi nin pagbulong. May deretso an lambang saro sa sato na pumili sa mga iyan. Nakakamundo, sa mahanab na kinaban na ini, inaaprobetsaran nin nagkapira an paghilang kan iba para magkakuwarta. An nagkapira nagpapabakal nin mga “bulong” o nag-aalok nin “pagbulong,” na may kaibang putik na mga paghihingako o patotoo kan mga tawong napaumayan daa kaiyan. May mga tawo o kompanya na mas idinuduon na gamiton an mahal na mga produkto para makaganansiya nin dakul. Para sa sarong may hilang na gustong-gustong marahay asin maglawig pa an buhay, tibaad magustuhan niyang purbaran an mga “bulong” na ini. Pero dai niyato paglingawan an sadol sa sato kan Tataramon nin Diyos: “An tawong mayong eksperyensiya nagtutubod sa lambang tataramon, pero an alisto an isip pinag-iisipan an lambang lakad.”—Tal. 14:15, NW.\n15 Lalo nang nagigin maingat an saro na “alisto an isip” kun an “tataramon,” o rekomendasyon, hali sa tawong bako man kuwalipikadong magtao kaiyan. “An alisto an isip” mahapot sa sadiri: ‘Sabi niya, natabangan daa kan bitamina, herbal, o diyetang ini an iba, pero paano ako makakasigurado na talagang natabangan sinda? Dawa natabangan kaini an iba, paano ko masisigurado na makakatabang man ini sa sako? Dapat daw akong mas mag-research o kumonsulta pa ngani sa talagang nag-adal sa pagbulong nin hilang na arog kan namamatian ko?’—Deut. 17:6.\n16. Anong mga hapot an makakatabang sa sato para magkaigwa nin “tultol na isip” kun dapit sa mga rekomendasyon sa salud?\n16 Sinasadol kita kan Tataramon nin Diyos na “mamuhay na may tultol na isip . . . mantang yaon sa presenteng sistemang ini nin mga bagay.” (Tito 2:12, NW) Kaipuhan nanggad na magkaigwa nin “tultol na isip,” o tamang paghusgar kun garo kakaiba o misteryoso an pamamaagi nin pag-eksamin o pagbulong. Malinaw daw na naipapaliwanag kan nagbubulong o nagrerekomendar kaiyan kun paano iyan nakakabulong? An paliwanag daw niya kauyon kan mga pinag-adalan na kan mga eksperto? Uyon daw an dakul na doktor na talagang nakakabulong iyan? (Tal. 22:29) O emosyon an panginot na pinupunteriya kaiyan? Tibaad sabihon ninda na nadiskubre iyan sa sarong puwera o harayuon na lugar asin dai pa iyan aram kan mga doktor. Pero, napapatunayan daw kan siring na rason na talagang nakakabulong iyan? An iba nagsasabi na an saindang aparatong pang-eksamin o klase nin pagbulong may ‘sekretong sangkap’ o ‘dai maipaliwanag na puwersa.’ Dapat kitang mag-ingat na marhay sa mga iyan huling pinapatanidan kita nin Diyos na dai maggamit nin “kapangyarihan nin mahika” o kumonsulta sa mga espiritista.—Isa. 1:13, NW; Deut. 18:10-12.\n“MAGIN LUGOD MARAHAY AN SALUD NINDO!”\n17. Ano an normal sanang gustuhon niyato?\n17 Nagpadara an namamahalang grupo kan inot na siglo nin sarong mahalagang surat sa mga kongregasyon kaidto. Pagkatapos na sambiton an mga bagay na dapat likayan kan mga Kristiyano, tinapos ninda an surat sa pagsabi: “Kun pagmamaigutan nindong rayuan an mga bagay na ini, mapapakarhay kamo. Magin lugod marahay an salud nindo!” (Gibo 15:29, NW) An huring mga tataramon na iyan, na sarong pormal na pamamaaram sa sarong surat, puwedeng itradusir na “magin makusog.” Ipinapahiling kaini na normal sanang gustuhon niyatong magin “marahay an salud” asin magin makusog para makapaglingkod sa satong makapangyarihan na Diyos.\nGusto niyatong magin marahay an salud asin magin makusog para makapaglingkod sa Diyos (Hilingon an parapo 17)\n18, 19. Ano an malalauman niyato sa bagong kinaban?\n18 Sagkod na yaon pa an presenteng sistema nin mga bagay asin bako pa kitang perpekto, dai ta malilikayan an gabos na hilang. Dai kita ngunyan makakalaom nin milagrosong pagpaumay. Pero, sinasabi sa sato kan Kapahayagan 22:1, 2 na maabot an panahon na lubos kitang mauumayan. Nahiling ni apostol Juan sa bisyon an sarong “salog kan tubig nin buhay” asin mga “kahoy nin buhay” na may mga dahon na ‘pampaumay sa mga nasyon.’ Dai ini nanunungod sa ano man na herbal na pagbulong sa panahon niyato o sa maabot. Imbes, nanunungod ini sa mga probisyon ni Jehova paagi ki Jesus para magkaigwa nin buhay na daing katapusan an makinuyog na katawuhan—sarong bagay na talagang malalauman niyato.—Isa. 35:5, 6.\n19 Mantang naghahalat kita sa magayunon na puturong iyan, aram niyato na namumutan ni Jehova an lambang saro sa sato asin nasasabutan niya an satong namamatian kun kita may hilang. Arog ni David kaidto, makakapagtiwala kita na aatamanon kita kan satong Diyos sa panahon na kita naghihilang. Asin arog ni David, masasabi niyato: “Tinatabangan mo ako, huli ta ginigibo ko an matanos; pinapadanay [mo ako] sa saimong atubangan sagkod lamang.”—Sal. 41:12, BPV.\n^ par. 9 An Marahay na Bareta Biblia (Bikol Popular Version).\n^ par. 13 An librong The Origins and Ancient History of Wine nagsabi: “Nahiling sa mga eksperimento na nagagadan tulos an buhay na typhoid asin iba pang peligrosong mga mikroorganismo pag ihinalo sa arak.”\nI-share I-share Aatamanon Ka ni Jehova\nMakakatabang Daw an Bibliya sa mga Igwa nin Naghahaloy na Hilang?


LGUs mapabulos gatas sa mga omboy\nDuwang lokal na gobierno sa Camarines Sur nagpaluwas nin fondo sa pambakal nin gatas para sa omboy kan ina na nagpapasuso pa kan saindang aki sa paagi nin bottle milk feeding.\nNaheling kan LGUs kan Ciudad nin Naga asin San Jose, Camarines an pangangaipo ngonian orog na si mga pobreng familia na apektado an pagbuhay ngonian na pinalawig pa an Enhanced Community Quarantine huli kan coronavirus disease (Covid -19).\nSa City Hall, pinangenotan ni Consejal Elmer Baldemoro an pagpasar nin ordinansa sa Sangguniang Panlungsod nganing magtagama nin 500 mil pesos mantang sa LGU San Jose, sinabi ni Consejal Audie Concina na nag-aprobar sinda nin pagpaluwas nin P200 mil mientras dakul ngonian na mga ina an nagpapasuso nin aki sa paagi ni bottle milk feeding.\nAlagad dinagdag pa ni Baldemoro an saindang tabang sa mga omboy bako lang libreng gatas envez kabale na an libreng bitamina.\nAn fondo kan duwang LGUs hale sa Department of Budget and Management sa paagi kan Acta Republika 11469 o mas midmid sa apod na ‘’Bayanihan to Heal as one Act’’. An Ciudad nin Naga igwang maabot sa P57 milyon asin an LGU San Jose igwa sanang P9.9 milyon.\nNagtutubod sinda Baldemoro asin Concina na kun igwang kakayahan an saindang lokal na gobierno na pambakal nin suplay nin bagas asin maninigo man na tawan nin prioridad an mga omboy.\nSinabi pa kan Consejal kan LGU San Jose na nagpasar sinda nin resolucion na tawan nin 15 kilos nin bagas an cada familia sa saindang mga barangay.\nAfuera pa kaini, matao nin sarong cavan nin bagas sa cada mga familia na dai kabale sa Social Amelioration Program kan DSWD, DOLE-CAMP, UCT asin benipisyaryo kan biyaya hale sa Department of Agriculture. Nagtagama sinda digdi nin total na Php6.4 milyon. (dpa)


Mga daeng pagmangnong mga contratista - Catanduanes Tribune\nMga daeng pagmangnong mga contratista\nNagamo an ibang mga fiel na parasunod ni Gob Boboy sa ginibo kan saiyang bag-ong atorni kan kabang-an nin Enero.\nSegun sa sainda, sala man na pagpatubodon an suspendidong gobernador sa bagay na dati nang sala: an mag-asumir na dae nin opisyal na orden an DILG.\nSa gibo daang ini, tinaw-an pa ni Atorni Mandagan nin dagdag na problema an saendang namomotan na gobernador, imbes na harion an pagabat sa saiyang buhay politica.\nAn caipuhan daa, sunodon an kapagbootan kan ley y halaton na sanang matapos an sarong taon na suspension niya sa posisyon.\nKung harimbawa man daang totoo na igua pang nakahandang bag-ong kaso kontra qui Gob Boboy sa Ombudsman na hinanda kan saiyang mga kalaban, iyo daa ini an dapat atubangon nin husto.\nTutal daa, puede pa man kuwestiyonon sa Court of Appeals o sa Supreme Court an legalidad kan pagkasuspinde niya kan Ombudsman.\nInaapodan an DPWH, PEO asin iba pang agencia nin gobyerno na gaimplementar kan mga proyectong imprastraktura.\nCotana lamang daa, sabi kan mga ciudadano, pasunodon an saendang mga contratista sa tamang procidimiento sa saendang mga proyecto.\nCadaclan pano kan mga ini, lalo na an mga proyecto sa tinampo, kulang an mga pasiguro sa kaligtasan nin publico (kaiba an mga macuapo ni Nestor).\nKung igua man daang ikinahang na yellow tape, dae ini minatagar. Kung banggui, dae na nasayudan an tape y dae lamang nin warning light, minsan pa galudab na gasera.\nAn mga proyecto man sa drainage, awat kanghan nin takop an mga toho, kulang pa ang mga harang.\nDiyan sa Taytay, magcapira kang mga awto o vehiculo an nabilho sa mga dae nahaman na catch basin o ang tipunan nin tubig baha na awat hamanon an takop na semento.\nMaguiromdoman na magcapira nang mga motorista, caibahan na si dating PBM Roger Pereyra (tabangan nin Diyos), an nahungkog sa mga pinabayaan na mga patrabahong ini y nawaran nin buhay.\nMagayon siguro, helingon man an mga proyectong ini kan mga alcalde sa onceng municipio tanganing an reclamo nin banwaan macaabot man sa mga nanunungdan kan mga agenciang responsable.\nMas magayon, ta bihira na ngonian an tawong daeng smartphone, litratohon an mga salang gibong ini nin mga contratista y ipost sa facebook account kan agencia y mga media tanganing maisihan nin publico (lalo na an mga partidaryos nin Nestor).\nKung dae sinda maghiwas, ibuntog an bitis kan contratista sa toho tanganing mabuhusan nin semento.\nDaculang kagamohan na para sa mga Pinoy an pagkalat kan 2019 Coronavirus o 2019 nCov.\nDuman sa Maynilang kayganda, lalo na sa mga landingan nin eroplano, cadacul na tawo an managbuan mong puro na nakamaskara. Ini sa kahagasan na tibaad sinda makanagbo nin Intsik na hare sa mainland China o mga tawong posibleng naolakitan nin 2019 nCov.\nDati nang nabawasan an stock kan N95 mask por dahil sa pagsabog kan bulkan Taal, lalo pang madiit an tagama kan mga botica para sa nCov.\nCincuenta sagcod sanggatos pesos cada saro an maskarang ini, caya bakong sugot-sugot kung magagamit ka caini lalo na para sa mga tawong an hanapbuhay nasa Maynilang kayganda.\nTanganing an bagay na ini dae na mangyari sa Islang Maogma, magayon na maghanda na man an mga nanunungdan na bantayan an airport tanganing an sisay man ma mareparong mainit an ginhawa, dagos na aasikasohon tanganing mabolong y mahapot kung saen haring lugar.\nMayad kung nasobrahan sana nin alak o nagpauran ta daeng payong. Ta kung tunay na nCov an bitbit caini, tapos an matoninong tang buhay sa isla.\nAn mga iguang cuarta, makabakal nin N95 mask o masque itong ordinaryong mask na dadagdagan sana nin tissue. An masakit, itong kulang na ngani an pambakal nin pagcaon sa harong.\nSome key changes in the New Year


Security cluster andam na sa Peñafrancia fiesta\nAndam na an Security Cluster na papangenotan kan Naga City Police Office sa mga civic asin religious activities ngonian na festividad ni Nuestra Señora de Peñafrancia nganing maseguro an seguridad kan mga bisita asin debotos na masungko sa kapiestahan ni Ina.\nSa press conference kan Lunes, Septiembre 9 na ginibo sa City Hall sinabi ni City Director Col. Felix Servita Jr. kan NCPO na katuwang ninda sa pagmantenir kan paz y orden iyo an augmentation force kan 9th Infantry Division kan Philippine Army, Public Safety Office asin Bureau of Fire Protection mientras na nagrarani na an pagcelebrar kan fiesta sa ciudad.\nNag-arabotan na an 1,500 na augmentation force na pinadara ni Regional Director Brig. Gen. Arnel Escobal asin 700 na mga soldados kan 9th ID.\nMapadara man nin augmentation an BFP hali sa pagtaraid na banwaan kan ciudad asin mawarak man nin dugang na 21 mga ambulancia sa pamamahala ni Dr. Vito Borja, an City Health Officer kan City Hall. Ini gagamiton encaso igwang mga emerhencia asin katuwang man ninda an City Disaster Risk Reduction Management Council asin iba pang mga volunteers.\nAn dugang na kapupulisan iwawarak sa manlaen-laen na mga simbahan, establisimiento de negosyo, mamantenir kan paz y orden sa traslacion asin fluvial procession ki Ina. Sinda iyo an ma-implementar kan mga estratihiya na pighaman kan Incident Management Team (IMT).\nSaro sa mga misyon kan augmentation force kan PNP iyo an pagtaong seguridad sa mga ginigibong darakulang event mientras na an idedestinong pulis sa mga kalye compuesto nin mga naka-uniporme asin naka-sibilyan.\nAn IMT iyo an natukahan na mamahala sa pagpasunod kan Incident Command System, sarong paagi sa pagtao nin kasimbagan sa lambang maraot na insidente o sitwasyon na puedeng magbungkaras sa panahon na ginigibo an traslacion asin fluvial procession asin kan military asin civic parades.\nSi Army Major Rickey Aguilar kan 9th ID nagpahayag man na an saindang tropa iyo man an natukahan sa mobile force sa saindang sakop na lugar iyo an Concepcion Grande, Pequena, Del Rosario, Pacol, Carolina, Cararayan, Panincuason, Mabulo, Tabuco asin iba pang mga barangay kan ciudad.\nNagpatanid man si Rene Gumba, jefe kan PSO sa mga paratienda sa gilid kan tinampo na dai sinda tutugotan sa panahon na gayo kan traslacion asin fluvial procession. (dpa)


Si Confucius asin an katungdan kan pagtukdo | Magbikol Kita\nPublished on Sunday, October 04, 2020, 3:44pm\nNamaanan na kaidtong panahon ni Confucius, an “inot na paratukdo” kan suanoy na Tsina, an panbawaan na katungdan kan sarong paratukdo na iyong nagtaong kahulugan asin katuyuhan kan saiyang bilog na pagkabuhay. Namundag sya kan taon 551 B.C. sa banwaan kan Lu na ngunyan iyo na an probinsya kan Shantung sa Tsina. Tulong taon pa saná sya kan magadan an saiyang ama. Sunod na nagadan an saiyang ina kan sya duwang pulo may apat. Sinasabing tulong taon na ipinagmundo ni Confucius an saiyang ina kaya nakapaghurup-hurop sya nin hararom sa halawig na panahon mantang nag-aadal nin kasaysayan sagkod na sya magdesisyon na magdulot nin pagbabago sa saiyang banwaan.\nBako pang burunyog an Tsina sa panahon ni Confucius; baranga sa manlain-lain na mga pyudal na banwaan na danay an pakigera sa kada saro. Mayong kahusayan sa banwaan: an mga dapat mamayo iyo an pinagbubutan, nag-iinagawan sa poder an mga yaon sa gubyerno, an mga ama ginagadan kan sadiring mga aki sa ngaran nin kapangyarihan. Byolensya asin kararatan sa pulitika an naghahadi. An nagsasapo nin makuring pagsakit iyo an mga kasaraditan na nagbabayad kan halangkaw na buwis na ipinatong kan mga namamayo nganing magpayaman. Ini an kamugtakan kan saiyang panahon na minawot nyang irahayon.\nSusog sa usipon nagparahanap si Confucius sa manlain-lain na banwaan kan Tsina nin hading makuyog sa saiyang mga katukduan. Ta mayo syang nahanap, idinulot nya an saiyang buhay sa pagtukdo sa mga kahobenan dara an paglaom na sinda an mga makapagpapabago kan banwaan sa panahon na sinda na an mga manungdan. Sya an sinasabing inot na nagkugos kan bokasyon sa pagtukdo sa Tsina. Sa Lun Yu (Analects) makukuang nagsabi si Confucius: “an hilom na maghingowang masabutan an bagay na nanudan, an danay na mag-adal, asin dai mapawot sa pag-adal—bakong ako an tinutukoy kaini?.” Sa pagtukdo, mahihiling na ki Confucius an metodong nakatungkos sa epektibong pagkanuod kan para-adal o student-centered learning huli ta an saro sa mga gawi kan saiyang pagtukdo iyo an pag-ayon kan itinutukdo sa manlain-lain na karakter asin sirkumstansya kan mga estudyante. Parantay an saiyang paghiling sa mga para-adal maggikan man sinda sa pamilyang halangkaw o hababa an estado sa banwaan. Alagad sa mga hugakon asin mayong pagkamuot sa pagkanuod, dai man sya madulot nin panahon. Susog sa saiya “dai ako matukdo sa dai man nagmamawot na makanuod o magpaliwanag sa dai man naghihinguwang makasabot. Kun ibiniklad ko na an sarong kanto kan kwadrado alagad dai man sya naghurop asin nagsusog kan natatadang tulo, dai na ako saiya liwat matukdo.” Pagtukdo an ginurangan na propesyon ni Confucius. Miski sa pagrumarom kan saiyang buhay, idinulot niya pa man giraray an mga huring taon sa pag-adal asin pagpakarhay-surat (editing) kan mga daan na tekstong ngunyan inaapod na Confucian Classics sagkod na sya magadan kan 479 B.C.\nPara ki Confucius an pagtukdo sarong katungdan, sarong kasimbagan sa pangapudan nin pagbabago sa banwaan. Igwang pulitikal na halaga an propesyon kan pagtukdo huli ta para saiya “an katuyuhan kan edukasyon iyo an makapagtao nin urog karahay na giya sa mga presenteng namamayo asin an magkulibat sainda kan mga nakaatang na katungdan asin responsibilidad.” Kaya nobleng maray an gibong ini ta an dapat na magin bunga nin halawig na proseso nin pagkanuod iyo an ikakarahay kan kagabsan sa banwaan. Sa pananaw ni Confucius, kamawutan kan edukasyon na usayon asin pakarhayon an banwaan. An paghimo kaini yaon sa pagpatuod asin pagtukdo sa mga tawo na magin marhay. Nahiling ni Confucius an dalan kaini sa pag-atubang liwat kan mga tawo sa kanya-kanyang mga katungdan o “pagtanos kan mga pangaran” (rectification of names). Inaapod ini ninda Henry Rosemont asin Roger T. Ames (2009) na “etika nin katungdan” (role ethics) mantang si Hans-Georg Moeller (2012) tinutukoy ini bilang “moralidad nin pakikiayon (morality of inclusion). Nagkakauyon sindang duwa sa pagsabot kan katukduan ni Confucius na an sarong indibidwal sarong “sentro nin mga relasyon” asin dai nanggad makakalas sa konteksto kan banwaan na tinalubuan nya asin iniirukan. Kayâ an saiyang pagkayaon sa kinaban bako sanang pagsimbag sa saro o nagkapirang mga katungdan huli ta sya mismo an saiyang katungdan. Arog kan mga suanoy na Griyegong pilosopo, nasabòtan na ni Confucius kaidto na an natura kan tawo iyo an mabuhay na kaibanan an saiyang kapwa sa banwaan. Buot sabihon “an pagkayaon kan tawo sarong pakiki-ayon” sa iba. An katungdan kan tawo iyo an pinakakongkretong patunay kan katutuuhan na ini kan saiyang pagkayaon, an gakod na nagbubugkos kan saiyang sadiri sa sa saiyang kapwa sain man sya magduman. Mahihiling ini sa limang mga tubong relasyon kan mga tawo sa komunidad: an relasyon kan mag-agom, kan aki sa saiyang magurang, kan ministro asin pamayo asin kan magkatuod. Kan hinapot si Confucius manungod sa gubyerno, an saiyang simbag: “an mga hadi magpakahadi, an mga ministro magpakaministro, an mga ama magpaka-ama asin an mga aki magpaka aki. Iyo mananggad! Simbag kan Duke, ‘ta kun dai magpakahadi an hadi, magpakaministro an ministro, magpakaama an ama asin magpakaaki an aki, mararaot an bilog na banwaan.’” Edukasyon an kasangkapan sa pag-irahay kan raot na banwaan asin pagmundag kan “tawong marhay” o chun tze, an ladawan kan pagigin totoong tawo para ki Confucius. Dawa siisay kaya ining magibo ta bukas an edukasyon para sa gabos. “Sa edukasyon, mayong dakula o sadit na tawo.” “Haros magkakapareho sana man an natura kan lambang tawo, napapalain sana sinda sa kanuudan asin gawi.” An katungdan kan pagtukdo asin kamawotan kan edukasyon para ki Confucius iyo an paghurma kan “tawong marhay.” Asin nahiling nya an moldeng hurmahan kaini sa “Gawing Marhay”, an Dao na para ki Confucius, The Moral Way.


Arugon an Pagkamuot, Kabuutan, Asin Kadunungan nin Diyos | Pag-aadalan\n‘Magin kamong mga paraarog sa Diyos, siring sa mga aking namumutan.’—EFE. 5:1.\nSa anong mga paagi ipinahiling ni Jesus an mga kuwalidad ni Jehova?\nPaano niyato maaarog an mga kuwalidad nin Diyos, arog kan saiyang pagkamuot?\nTaano ta dapat na hinguwahon tang kontrulon an satong pag-iisip?\n1. Anong abilidad an makakatabang sa sato na maarog an mga kuwalidad nin Diyos?\nTINAWAN kita ni Jehova kan abilidad na ilaag an sadiri ta sa kamugtakan nin iba. Minsan paano, puwede tang maimahinar an sarong sitwasyon na dai ta pa naeeksperyensiyahan. (Basahon an Efeso 5:1, 2.) Paano ta madunong na magagamit an regalong ini hali sa Diyos? Ano an dapat tang gibuhon tanganing dai ta ini magamit sa salang paagi?\n2. Ano an epekto ki Jehova kan mga kasakitan ta?\n2 Mayong duda na nauugma kita na nanuga an Diyos na tatawan nin imortal na buhay sa langit an maimbod na mga linahidan asin nin buhay na daing katapusan digdi sa daga an maimbod na ‘ibang mga karnero’ ni Jesus. (Juan 10:16; 17:3; 1 Cor. 15:53) Siyempre, an imortal na buhay sa langit o an buhay na daing katapusan sa daga mayo na kan kasakitan na lakop sa ngunyan. Aram ni Jehova an kulog na namamatian ta, kun paanong aram niya kun gurano an pagsakit kan mga Israelita kan uripon pa sinda sa Ehipto. Iyo, ‘sa gabos nindang kahurasaan, siya pinaghurasaan man.’ (Isa. 63:9) Pakalihis nin mga siglo, natakot an mga Judio sa pagkontra kan mga kaiwal kan itinutugdok giraray ninda an templo, pero sinabi nin Diyos: ‘An nagtitikwil sa saindo, nagtitikwil sa sakuyang mata.’ (Zac. 2:8) Kun paanong namumutan na marhay nin sarong ina an saiyang aki, namumutan man na marhay ni Jehova an saiyang banwaan kaya tinatabangan niya sinda. (Isa. 49:15) Kaya, masasabing nailalaag ni Jehova an sadiri niya sa sitwasyon kan iba, asin itinao man niya sa sato an abilidad na iyan.—Sal. 103:13, 14.\nKUN PAANO IPINAHILING NI JESUS AN PAGKAMUOT NIN DIYOS\n3. Ano an nagpapahiling na mapagmalasakit si Jesus?\n3 Namamatian ni Jesus an kulog kan iba, maski idtong mga kamugtakan na dai pa niya naeksperyensiyahan. Halimbawa, takot an ordinaryong mga tawo sa mga lider nin relihiyon, na dinadaya sinda asin pinapagabatan nin dakul na susundon na gibo nin tawo. (Mat. 23:4; Mar. 7:1-5; Juan 7:13) Nungkang natakot o nadaya si Jesus, pero kaya niyang sabuton an mga sitwasyon na dai pa niya naagihan. Kaya, ‘kan mahiling niya an kadaklan, nahirak siya sainda, huli ta sinda nangluluya asin nagkawararak, siring sa mga karnero na dai nin pastor.’ (Mat. 9:36) Arog kan saiyang Ama, mamumuton asin mapagmalasakit si Jesus.—Sal. 103:8.\n4. Pag nahihiling ni Jesus an pagsakit kan iba, ano an ginigibo niya?\n4 Pag nahihiling ni Jesus na nagsasakit an mga tawo, napapahiro siyang pahilingan sinda nin pagkamuot. Sa paaging iyan, perpektong naaarog ni Jesus an pagkamuot kan saiyang Ama. Pagkatapos kan sarong halawig na pagbiyahe para maghulit, papaduman na si Jesus asin an saiyang mga apostol sa sarong puwerang lugar tanganing magpahingalo. Pero huling nahirak siya sa mga tawong naghahalat sa saiya, nagtao si Jesus nin panahon na ‘magtukdo sa sainda nin [dakul] na bagay.’—Mar. 6:30, 31, 34.\nKUN PAANO TA MAAAROG AN PAGKAMUOT NI JEHOVA\n5, 6. Tanganing maarog ta an pagkamuot nin Diyos, paano ta dapat trataron an iba? Magtao nin halimbawa. (Hilingon an ritrato sa kapinunan kan artikulo.)\n5 Maaarog ta an pagkamuot nin Diyos paagi sa pagtratar niyato sa satong kapwa. Halimbawa: Iniisip nin sarong hoben na Kristiyano, na aapudon tang Alan, an sarong may edad nang brother na nasasakitan nang magbasa huling maluya na an mata. Nahiling man niyang nasasakitan na ining maglakaw pag naghaharong-harong. Nagirumduman ni Alan an sinabi ni Jesus: ‘Kun ano an buot nindong gibuhon sa saindo nin mga tawo, iyo man an gibuhon nindo sa sainda.’ (Luc. 6:31) Kaya hinapot ni Alan an sadiri niya, ‘Ano an gusto kong gibuhon nin iba para sa sako?’ An simbag niya, ‘Gusto kong makikawat sinda sako nin basketbol!’ Pero dai na kaya kan may edad nang brother na makikawat sa saiya nin basketbol, bako? Kaya, ipinaparisa kan sinabi ni Jesus na an dapat na ihapot ta sa sadiri iyo na, ‘Ano an gusto kong gibuhon nin iba para sa sako kun ako an nasa kamugtakan ninda?’\n6 Bako pang gurang si Alan, pero may abilidad siyang maimahinar an mga bagay na dai pa niya naeeksperyensiyahan. Pig-obserbaran niya an may edad nang brother asin may pagmalasakit na dinadangog an mga sinasabi kaini. Luway-luway na nasabutan ni Alan kun ano an namamatian nin sarong may edad nang brother na nasasakitan nang magbasa nin Bibliya o magharong-harong. Huling nasasabutan na ni Alan an sakit na namamatian kan may edad nang brother, nahihiling na niya kun anong tabang an kaipuhan kan brother, asin gusto niyang tabangan ini sagkod na kaya niya. Magigibo ta man iyan. Tanganing maarog an pagkamuot nin Diyos, dapat na ilaag ta an satong sadiri sa sitwasyon kan satong mga tugang.—1 Cor. 12:26.\nArugon si Jehova paagi sa pagpahiling nin pagkamuot (Hilingon an parapo 7)\n7. Paano ta masasabutan, minsan paano, an kulog na namamatian nin iba?\n7 Bakong madali na masabutan an kulog na namamatian nin iba. Dakul na tawo an nag-aagi nin kasakitan na dai ta pa naeeksperyensiyahan. An iba sa pisikal an dahilan kan pagsakit—pagkairido, paghilang, o paggurang. An iba may pinaglalabanan na problema sa emosyon—depresyon, grabeng kahaditan, o mga epekto nin pagmaltrato sa sainda. Asin an iba, nagsosolong magurang o nasa pamilyang bakong gabos Saksi. An gabos may inaagihan na mga problema, asin sa parati an kadaklan sa mga problemang iyan dai ta pa naeksperyensiyahan. Kun arog kaiyan, paano ta maaarog an pagkamuot nin Diyos? Paagi sa atentibong pagdangog sa sarong tawo sagkod na maintindihan niyato, minsan paano, an namamatian niya. Mapapahiro kita kaini na arugon an pagkamuot ni Jehova paagi sa pagtao nin tabang uyon sa kaipuhan niya. Iba-iba an kaipuhan kan kada indibidwal, pero puwede kitang makatao sa saiya nin espirituwal na pampakusog asin iba pang praktikal na tabang.—Basahon an Roma 12:15; 1 Pedro 3:8.\nARUGON AN KABUUTAN NI JEHOVA\n8. Ano an nakatabang ki Jesus na magpahiling nin kabuutan?\n8 An Aki nin Diyos nagsasabi: ‘An Kahuruhalangkawi mabuot sa mga daing [utang na] buot asin mga maraot.’ (Luc. 6:35) Sa katunayan, inarog ni Jesus an kabuutan nin Diyos sa gabos na tawo. Ano an nakatabang ki Jesus na magibo iyan? Naipahiling ni Jesus an kabuutan sa mga tawo huling inisip niya an mamamatian ninda sa mga sasabihon o gigibuhon niya. Halimbawa, sarong babaying midbid na makasalan an nagdulok ki Jesus, na naghihibing marhay asin nababasá kan mga luha niya an bitis ni Jesus. Aram ni Jesus na nagsusulsol ini, asin na makukulgan ining marhay kun dai siya magigin mabuot sa babayi. Kaya, inumaw niya an marahay na ginibo kaini asin pinatawad. Kan magkontra an sarong Fariseo, mabuot man na nagtaram sa saiya si Jesus.—Luc. 7:36-48.\n9. Ano an makakatabang sa sato na maarog an kabuutan nin Diyos? Magtao nin halimbawa.\n9 Paano niyato maaarog an kabuutan nin Diyos? Si apostol Pablo nagsurat: ‘An uripon nin Kagurangnan dai maninigo na makipag-iwal, kundi magin mabuot [o, mataktika] sa gabos.’ (2 Tim. 2:24) Aram nin mga tawong mataktika kun paano aatubangon an mga sitwasyon na dai nakakakulog sa iba. Isipon kun paano kita makakapahiling nin kabuutan sa minasunod na sitwasyon: Sa trabaho, daing gayo nagigibo kan satong superbisor an responsabilidad niya. Ano an gigibuhon ta? Sa pagtiripon, sarong brother an nag-atender giraray pakalihis nin dakul na bulan. Ano an sasabihon ta sa saiya? Sa ministeryo, sarong kagharong an nagsabi, “Dai taka makakaulay ngunyan, sibot-sibot kaya ako.” Magigin makonsiderasyon daw kita? Sa harong, hinapot kita kan satong agom, “Ta’no ta dai mo sinabi sako an plano mo sa Sabado?” Mabuot daw kitang masimbag? Kun ilalaag ta an satong sadiri sa sitwasyon nin iba asin pupurbaran na isipon kun ano an mamamatian ninda sa sasabihon ta, maaaraman niyato kun paano kita mataram asin mahiro sa paaging inaarog an kabuutan ni Jehova.—Basahon an Talinhaga 15:28.\nARUGON AN KADUNUNGAN NIN DIYOS\n10, 11. Ano an makakatabang sa sato na maarog an kadunungan nin Diyos? Magtao nin halimbawa.\n10 An satong abilidad na maimahinar an mga pangyayari na dai ta pa naeksperyensiyahan makakatabang man na maarog niyato an kadunungan ni Jehova asin mahiling an posibleng magin epekto kan satong mga ginigibo. An kadunungan saro sa panginot na kuwalidad ni Jehova, asin kun gugustuhon niya, kaya niyang hilingon an magigin resulta nin sarong desisyon. Mayo kita kan abilidad na iyan, pero marahay na isipon ta nguna kun ano an puwedeng mangyari sa gigibuhon ta. Dai inisip kan mga Israelita an posibleng magin resulta kan pagsuway ninda sa Diyos. Sa ibong kan gabos na ginibo nin Diyos para sa sainda, aram ni Moises na magibo sinda nin maraot sa paghiling ni Jehova. Kaya mantang nagdadangog an gabos na Israelita, binanggit niya an mga tataramon sa sarong kanta: “Huli ta sinda sarong nasyon na dai nag-iisip, asin mayo sinda nin pakasabot. Kun madunong kutana sinda! Huhurop-hurupon ninda ini. Iisipon ninda an kaaabtan ninda.”—Deut. 31:29, 30; 32:28, 29, NW.\n11 Tanganing maarog an kadunungan nin Diyos, marahay kun isipon niyato o imahinaron pa ngani an posibleng magin resulta kan mga ginigibo ta. Halimbawa, kun nakikipag-date kita, kaipuhan tang tandaan na bakong madali na kontrulon an mga namamatian asin an pagmawot na makipag-sekso. Kaya, dai lugod kita magplano o maggibo nin ano man na makakaraot kan satong mahalagang marhay na relasyon ki Jehova! Imbes, humiro kita kauyon kan mga tataramon na ini: ‘Nahihiling kan madunong an nagdadangadang na [peligro], asin minaingat siya; alagad dai iyan naririparo kan mangmang kaya nahuhulog siya sa kapahamakan.’—Tal. 22:3, An Marahay na Bareta Biblia.\nLIKAYAN AN MARAOT NA PAG-ISIP-ISIP\n12. Paanong puwedeng magin peligroso sa sato an pag-isip-isip?\n12 Aram kan tawong madunong na an pag-isip-isip puwedeng ikumparar sa kalayo. Nakakatabang an kalayo kun tama an paggamit kaiyan, halimbawa, sa pagluto kan satong kakanon. Pero peligroso iyan kun dai makokontrol; kaya kaiyan na suluon an bilog na harong asin gadanon an mga nakaistar diyan. Arog man kaiyan an pag-isip-isip. Nakakatabang iyan kun an iniisip-isip ta iyo an mga bagay na makakatabang na maarog ta si Jehova. Pero peligroso iyan kun an iniisip-isip ta an imoral na mga bagay. Halimbawa, kun ugali niyatong mag-isip-isip nin maraot na mga gibo, puwedeng umabot ini sa punto na aktuwal na niyatong ginigibo an mga iyan. Tunay nanggad na nakakagadan sa espirituwal an pag-isip-isip nin imoral na mga bagay!—Basahon an Santiago 1:14, 15.\n13. Anong klaseng buhay an posibleng inisip-isip ni Eva?\n13 Mangnuhon kun paano an inot na babaying si Eva nagkaigwa nin pagmawot na kakanon an ipinagbabawal na bunga kan ‘kahoy nin pakamidbid kan karahayan asin karatan.’ (Gen. 2:16, 17) Sinabi sa saiya kan halas: ‘Dai kamo magagadan. Alagad naiisihan nin Diyos na sa aldaw na kumakan kamo kaiyan, mabubuklat an saindong mga mata, asin magigin kamong [arog nin Diyos] na tatao kan marahay asin maraot. Nahiling [ni Eva] na idtong kahoy marahay-rahay na kakanon, asin nakakaugma sa mata.’ Ano an nagin resulta? ‘Siya kuminua kan bunga, asin kuminakan, asin tinawan man niya an saiyang agom, na kuminakan man’ kaiyan. (Gen. 3:1-6) Minalataw na may sarong bagay sa inalok ni Satanas na nagustuhan asin inisip-isip ni Eva. Iyan an buhay na mayo nin magsasabi sa saiya kun ano an marahay asin maraot, kundi siya mismo an madesisyon kun dapit diyan. Nagin peligroso nanggad an pag-isip-isip niya kan siring na bagay! Paagi sa saiyang nagkasalang agom na si Adan, ‘an kasalan luminaog sa kinaban, asin an kagadanan huli sa kasalan.’—Roma 5:12.\n14. Paano nakakatabang an Bibliya na malikayan ta an salang paggawi?\n14 An kasalan ni Eva sa hardin nin Eden mayo nin koneksiyon sa seksuwal na imoralidad. Pero nagpatanid si Jesus dapit sa pag-isip-isip nin imoral na mga bagay. Sinabi niya: “An siisay man na nagpaparahiling sa sarong babayi asin nagkakaigwa nin imoral na pagmawot sa saiya nakakakomiter na sa puso niya nin pagsambay sa babaying iyan.” (Mat. 5:28, NW) Nagpatanid man si Pablo: ‘Dai kamo mag-andam manungod sa laman sa pagsunod kan mga hurot kaiyan.’—Roma 13:14.\n15. Anong klaseng kayamanan an dapat niyatong tipunon, asin taano?\n15 Peligroso man kun iniisip-isip na sana niyato kun paano kita magigin mayaman imbes na magpokus sa satong paglilingkod sa Diyos. An totoo, an pagsadiri nin sarong tawong mayaman ‘garo sarong halangkaw na kuta sa saiyang kaisipan’ o imahinasyon. (Tal. 18:11) May inistorya si Jesus tanganing iladawan an mamundong kamugtakan nin sarong tawo na ‘nagtipon nin kayamanan sa saiya man sana, asin bakong mayaman dapit sa Diyos.’ (Luc. 12:16-21) Nauugma si Jehova kun ginigibo ta an mga bagay na nakakapaugma sa saiya. (Tal. 27:11) Nauugma nanggad kita na inuuyunan niya kita huling nagtitipon kita nin ‘mga kayamanan sa langit’! (Mat. 6:20) Asin daing duda na an marahay na relasyon ta ki Jehova an pinakamahalagang kayamanan na puwedeng mapasato.\nPAGKONTROL KAN SATONG MGA IKINAKAHADIT\n16. Ano an sarong paagi para makontrol an paghadit?\n16 Isipon an dakul na magigin kahaditan niyato sa pagmamaigot tang magtipon nin ‘mga kayamanan sa kinaban.’ (Mat. 6:19) Naggamit si Jesus nin ilustrasyon tanganing ipahiling kun paanong ‘an kahaditan kan kinaban asin an kadayaan nin kayamanan’ puwedeng makapuot sa tataramon kan Kahadian. (Mat. 13:18, 19, 22) Nahahadit man kita sa kuwarta o dai, may mga tawo na pirming iniimahinar an gabos na maraot na bagay na posibleng mangyari. Pero, an daing kontrol na pagparahadit puwedeng makaraot sa sato sa pisikal asin espirituwal. Magtiwala kita ki Jehova asin tandaan na ‘an kahaditan sa puso nin tawo nakakapasuko sa saiya, tara an marahay na tataramon nakakapaugma sa saiya.’ (Tal. 12:25) An marahay na mga tataramon nin pamparigon sa buot hali sa saro na nakakasabot sa sato makakapaugma sa satong puso. An pagsabi kan mga nasa buot ta sa satong mga magurang, agom, o pinagkakatiwalaan na amigo na may pagmansay na arog sa Diyos makakatabang na mabawasan an satong paghadit.\n17. Paano kita tinatabangan ni Jehova na makayanan an satong mga kahaditan?\n17 Apuwera ki Jehova, mayo na nin iba pa na mas makakasabot kan satong ikinakahadit. ‘Sa ano man dai kamo mahadit,’ an isinurat ni Pablo, ‘kundi sa gabos na bagay huli sa pamibi asin pagngayo-ngayo na may pagpasalamat, ipahayag nindo sa Diyos an saindong mga hinahagad; asin an katuninungan nin Diyos na minalampas sa gabos na pakasabot, maingat kan saindong mga pag-isip diyan ki Cristo Jesus.’ (Fil. 4:6, 7) Isip-isipon an mga nagtatabang sa sato na maingatan an satong espirituwalidad—mga kapagtubod, mga elder, an maimbod na uripon, mga anghel, si Jesus, asin si Jehova mismo.\n18. Paano makakatabang sa sato an pag-isip-isip?\n18 Arog kan nanudan niyato, makakatabang an pag-isip-isip na maarog an mga kuwalidad nin Diyos, arog kan saiyang pagkamuot. (1 Tim. 1:11; 1 Juan 4:8) Magigin maugma kita kun nagpapahiling kita nin tunay na pagkamuot, iniisip an magigin resulta kan mga ginigibo ta, asin dai nagpaparahadit sa mga bagay na makakahali kan satong kaugmahan. Kaya gamiton lugod niyato sa marahay na paagi an regalo nin Diyos na abilidad na maimahinar an satong paglaom sa maabot na panahon asin arugon an pagkamuot, kabuutan, kadunungan, asin kaugmahan ni Jehova.—Roma 12:12.


BASAHON SA Bicol Hiligaynon Ingles Myanmar Portuguese\nTaano ta igwa kaidto nin mga pararibay nin kuarta sa templo sa Jerusalem?\n▪ Kan madali nang magadan si Jesus, tinawan nia nin atension an grabeng inhustisya na nangyayari sa templo. An Biblia nagsasabi: ‘Pinaluwas ni Jesus an gabos na nagpapabakal asin nagbabakal sa templo, asin pinagpukan nia an mga lamesa nin mga pararibay nin pirak, asin an mga tukawan nin mga nagpapabakal nin salampati. Asin sia nagsabi sainda: “Nasusurat, ‘An harong ko aapodon na harong nin pamibi; alagad ginigibo nindong lungib nin mga parahabon.’”’—Mateo 21:12, 13.\nAn mga Judio asin Judiong mga proselito kan enot na siglo nagbibiahe hale sa dakol na kadagaan asin siudad pasiring sa templo sa Jerusalem, na nagdadara nin mga sinsilyo hale sa saindang lugar. Pero, kahagadan sa sainda na maggamit nin inaakong kuarta sa pagbayad kan taonan na buhis sa templo, pagbakal nin iaatang na mga hayop, asin sa iba pang pagdolot na gikan sa boot. Huli kaini, nagpapabayad an mga pararibay nin kuarta tanganing ribayan ninda nin inaakong kuarta an mga sinsilyo na manlaenlaen an kantidad asin pinaghalean. Mantang nagdadangadang an Judiong mga kapiestahan, an mga pararibay nin kuarta nagbubugtak nin mga puesto sa sarong lugar sa templo na inaapod na Patyo kan mga Gentil.\nAn pagkritika ni Jesus na ginigibo kan mga pararibay nin kuarta na ‘lungib nin mga parahabon’ an templo minalataw na nagpaparisa na dakulaon an sinisingil ninda para sa saindang serbisyo.\nTaano ta partikularmenteng pinapahalagahan an mga poon nin olibo kaidtong mga panahon kan Biblia?\n▪ Kaiba an mga poon nin olibo asin ubasan sa mga bendisyon na ipinanuga nin Dios sa saiyang banwaan huli sa saindang kaimbodan sa saiya. (Deuteronomio 6:10, 11) Sagkod ngonyan, an poon nin olibo pinapahalagahan na marhay sa mga lugar na nagtutubo iyan. Puede iyan magbunga nin abunda sa laog nin ginatos na taon dawa dai inaataman na marhay. An sarong kinultibar na poon puedeng mabuhay dawa sa magapong daga asin dawa parateng may tig-alang. Kun an poon palodon, may nagkapirang supang na nagtutubo sa pungo asin puedeng magin bagong mga poon.\nKaidtong mga panahon kan Biblia, an ubak asin mga dahon kan poon pinapahalagahan huli ta iyan magagamit sa pagpababa nin kalintura. An pulot kaiyan na nagluluwas sa haloy nang mga sanga asin parong banilya ginagamit kaidto sa paggibo nin pahamot. Minsan siring, sa pangenot, pinapahalagahan na marhay an poon bilang pinagkukuanan nin kakanon—an mga bunga asin nangorogna an lana kaiyan. An laman nin sarong hinog na olibo kompuesto nin mga 50% lana.\nAn sarong marahay na poon puedeng magprodusir nin sagkod sa 15 galon (57 L) nin lana kada taon. Ginagamit man an lana nin olibo bilang gatong sa lampara, para sa seremonyal asin relihiosong mga katuyohan, bilang pampagayon nin kublit asin buhok, asin bilang bolong tanganing mapalumoy an mga lugad asin mapaginhawa an mga latâ.—Exodo 27:20; Levitico 2:1-7; 8:1-12; Rut 3:3; Lucas 10:33, 34.


Pagkakaiba sa mga pagbabago kan "Malong" - Wikipedia\nPagkakaiba sa mga pagbabago kan "Malong"\nPagbabago puon kaitong 00:36, 10 Nobyembre 2021\n1,073 na mga bayta pinagdugang , 6 months ago\nPagbabago puon kaitong 00:18, 10 Nobyembre 2021 (baguhon)\nFilipinayzd (urulay | ambag)\n(Created by translating the page "Malong")\nMga tatak: Dakit-taramon_nin_laman ContentTranslation2\nPagbabago puon kaitong 00:36, 10 Nobyembre 2021 (baguhon) (i-undo)\n[[Category:Pages using multiple image with auto scaled images]]\n[[Ladawan:Parangal_Dance_Co._performing_Kappa_Malong_Malong_at_14th_AF-AFC_07.JPG|thumb|Si parabayle na ipinapahiling an ''kapa na malong malong'', sarong tradisyonal na bayleng Maranao na nagtatampok kan mga gamit kan malong]]\nAn '''malong''' sarong tradisyonal na Pilipinong pa-rektangulo o baga tubong gubing na itinatapis na may iba-ibang heometriko o disenyong okir. An malong tradisyonal na ginagamit na gubing kan mga lalaki sagkod mga babae kan kadakol na etnikong grupo sa kontinenteng [[Mindanao]] asin mga parte kan Arkipelagong Sulu. An mga ini itinatapis sa habayan o daghan asin ipinapairarom an puro, siring man ginagamit nin pahang igwa nin mga burloloy o iba pang materyal asin iba pang tela. Ipinapatos man sa hawak an sobrang tela sa sarong abaga. An mga ini tradisyonal na hinabol, na an mga paulit-ulit na disenyo parati napapalain sa sarong partikular na grupong etniko. Alagad, an modernong malong parati makinaryang panghabol o imported pa ngani, na may mga paulit-ulit na disenyo na nag-aayog sa mga tradisyonal na lokal na disenyo.\nGibo an mga hinabol na malong kan mga Maranao, Maguindanao, asin T'boli gamit an tradisyonal na paagi. An estilo kan malong nagpapahiling kan ginikanan kan saindan tribo arog baga kan ''malong landap'' kan mga Maranao. Sarong pambihirang marhay na mga disenyo asin estilo an ipinapahiling sa kun sain gikan an mga paradisenyo kaini, halimbawa, an ''malong rawatan'' na ginigibo kan pipira na sanang parahabol na mga Maranao sa [[Lanao del Sur]], [[Mindanao]]. An mga tradisyonal na malong mahal an halaga asin an mga ini ginagamit sana sa mga tiripon asin espesyal na okasyon tanganing ipahiling an sosyal asin ekonomikong kamugtakan kan nagsusulot. Minsan ngani an mga modernong malong gibo sa gapas asin mga tursidong lurex asin an nagkapirang modernong hinabol na malong gibo na baratong klaseng telang rayon tanganing mapababa an gastos sa paghaman kaini asin ipasa sa konsumidor an bilog na halaga nin produksyon. Manlainlain an grado nin tursidong gapas, asin an presyo kan malong napapababa man gamit an hababang klase nin materyal o sa paagi nin sinapoting paghabol resulta an bakong pinong pakagibo kaini.\n21,207 mga pagliwat\nKinua sa "https://bcl.wikipedia.org/wiki/Espesyal:MobileDiff/218843"


Binalusan an Pagtubod ni Marta | Tunay na Pagtubod\n1. Iladawan an kamunduan ni Marta asin an dahilan kaiyan.\nNAIIMAHINAR pa ni Marta an lulubngan kan tugang niyang lalaki, sarong kuweba na sinerahan nin gapo. An kamunduan niya siring kagabat kan gapong iyan. Dai siya makapaniwala na mayo na an namumutan niyang si Lazaro. Sa apat na aldaw puon kan ini magadan, sibot-sibot siya sa pag-istimar sa mga nakikidamay.\n2, 3. (a) Ano an posibleng epekto ki Marta kan mahiling niya si Jesus? (b) Ano an ipinapahiling dapit ki Marta kan importanteng sinabi niya?\n2 Asin ngunyan, nakatindog sa atubangan ni Marta an pinakadayupot na katuod ni Lazaro. Posibleng lalo pa siyang namundo kan mahiling si Jesus, huling ini sana an makakaligtas kutana sa tugang niya. Pero, minsan paano naranga si Marta huling yaon na duman si Jesus sa luwas kan Betania, sarong sadit na banwaan sa may gilid nin bulod. Dawa sa halipot na panahon na iyan, naranga asin napakusog giraray siya huli sa kabuutan saka empatiya ni Jesus. May mga ihinapot sa saiya si Jesus na nakatabang sa saiya na magpokus sa saiyang pagtubod asin sa paniniwala sa pagkabuhay liwat. Huli sa pag-uulay na iyan, ikinapahayag ni Marta an saro sa pinakaimportanteng sinabi niya kasuarin man: ‘Nagtutubod ako na ika iyo an Cristo, an Aki nin Diyos, an mapadigdi sa kinaban.’—Juan 11:27.\n3 Ipinapahiling kaiyan na pambihira an pagtubod ni Marta. An dikit na sinasabi sa sato kan Bibliya dapit sa saiya nagtatao nin mahahalagang leksiyon na makakapakusog sa sato mismong pagtubod. Tanganing masabutan iyan, pag-ulayan ta an inot na rekord sa Bibliya dapit ki Marta.\nNahahadit Asin Natataranta\n4. Sairisay an kaiba ni Marta sa harong, asin ano an relasyon ninda ki Jesus?\n4 Pirang bulan bago kaini, buhay pa asin makusog si Lazaro. Maduman sa harong ninda sa Betania an pinakaimportanteng bisita, si Jesu-Cristo. Magkairiba sa harong si Lazaro, Marta, asin Maria. Isinusuherir nin nagkapirang parasiyasat na posibleng si Marta an pinakamatua, huling siya an nag-iistimar asin kun beses iyo an inot na nasasambitan. (Juan 11:5) Dai ta aram kun baga nag-agom o dai an siisay man sa sainda. Arin man diyan, sinda nagin dayupot na mga katuod ni Jesus. Durante kan ministeryo ni Jesus sa Judea, na duman grabe an pagtumang asin pagkaungis sa saiya, sa harong ninda siya nagdadagos. Daing duda na pinahalagahan niya an katuninungan sa harong ninda asin an saindang suporta.\n5, 6. (a) Taano ta sibot-sibot si Marta kan magbisita si Jesus? (b) Ano an ginibo ni Maria kan magbisita si Jesus sa harong ninda?\n5 Dakula an nagin papel ni Marta para magin komportable an harong asin makapag-istimar nin mga bisita. Mahiguson siya asin parating sibot-sibot. Arog man siya kaiyan kan magbisita si Jesus. Nagplano tulos siya nin dakul na espesyal na putahe para sa espesyal na bisita asin, tibaad, sa nagkapirang kaiba kaini sa pagbaklay. Importanteng marhay kaidto an pag-istimar. Pag-abot nin bisita, inaako siya paagi sa hadok, hinahalian nin sandalyas, hinahanawan nin bitis, asin linalahidan sa payo nin nakakarepreskong mahamot na lana. (Basahon an Lucas 7:44-47.) Inaasikaso man an tuturugan asin kakakanon niya.\n6 Sibot-sibot si Marta asin Maria para sa bisita ninda. Si Maria, na kun minsan sinasabing mas sensitibo asin mapaghurop-hurop, siyertong nagtabang man nguna sa tugang niya. Pero nagbago an sitwasyon pag-abot ni Jesus. Para ki Jesus, panahon idto para magtukdo—asin nagtukdo talaga siya! Bakong arog kan mga lider nin relihiyon kaidto, iginalang ni Jesus an mga babayi asin andam siyang tukduan sinda dapit sa Kahadian nin Diyos, an tema kan saiyang ministeryo. Ugmahon si Maria sa oportunidad na ini kaya nagtukaw siya sa may pamitisan ni Jesus asin naghinanyog na marhay.\n7, 8. Taano ta natensiyon si Marta, asin paano niya ini sinabi?\n7 Imahinaron an tensiyon ni Marta. Huli sa dakul na putaheng kaipuhan niyang andamon asin sa gabos na gigibuhon para sa mga bisita, lalo pa siyang nahadit saka nataranta. Mantang pabalik-balik siya saka nahihiling an tugang niya na nakatukaw sana asin dai nagtatabang, nauyam daw siya, naghangos nin makusog, o nagmurusdot? Bakong makangangalas, huling dai niya makakaya an gabos na gibuhon kun siya sana!\n8 Sa katapos-tapusi, dai na mapugulan ni Marta an pagkauyam. Mantang nagtataram si Jesus, bigla ining nagsabi: ‘Kagurangnan, dai kang pakilabot na pinapabayaan ako kan tugang ko na ako sana an maglingkod? Sabihi ngani siya na tabangan ako.’ (Luc. 10:40) Magabat na mga tataramon ini. Dangan nakiulay siya ki Jesus na taraman si Maria na bumalik sa ginigibo kaini.\n9, 10. (a) Paano sinimbag ni Jesus si Marta? (b) Taano ta masasabi niyato na dai man binabaliwala ni Jesus an kahigusan ni Marta?\n9 Posibleng nabigla si Marta sa simbag ni Jesus, arog man nin dakul na nakabasa kaiyan sa Bibliya. May kabuutan siyang nagsabi: ‘Marta, Marta, nahahadit asin [natataranta] ka manungod sa dakul na bagay: Sarong bagay sana an kaipuhan: asin si Maria nakapili kan marahay na kabtang, na dai sa saiya mahahali.’ (Luc. 10:41, 42) Ano an buot sabihon ni Jesus? Sinasabi daw niyang materyalistiko si Marta? Binabaliwala daw niya an kahigusan ni Marta sa paghanda nin masiram na kakanon?\nMinsan ngani ‘nahahadit asin natataranta manungod sa dakul na bagay,’ mapakumbabang inako ni Marta an pagtatanos\n10 Dai man. Nahiling nin malinaw ni Jesus na mamumuton asin dalisay an motibo ni Marta. Dugang pa, para sa saiya bako man sala an pag-istimar paagi sa bastanteng handa. Bago kaini, nagduman siya sa “dakulang” bangkete na inandam ni Mateo para sa saiya. (Luc. 5:29) An panginot na isyu digdi bako man an handa ni Marta kundi an mga priyoridad niya. Nagpokus siyang marhay sa magarbong handa kaya nalingawan na niya an pinakamahalaga. Ano iyan?\nPinahalagahan ni Jesus an pagkamapag-istimar ni Marta, asin aram niyang mamumuton asin dalisay an motibo kaini\n11, 12. Paano may kabuutan na itinanos ni Jesus si Marta?\n11 Si Jesus, an bugtong na Aki ni Jehova, nasa harong na Marta tanganing magtukdo kan katotoohan. Mayo nang mas mahalaga pa diyan, dawa an masiram na kakanon asin an preparasyon kaiyan. Daing duda na namundo si Jesus huling pinapalampas ni Marta an pambihirang oportunidad na pakusugon an saiyang pagtubod, pero pinabayaan Niya na si Marta an magdesisyon. * Alagad, iba nang urulay kun sasabihan ni Marta si Jesus na piriton si Maria na palampason man iyan.\n12 Kaya may kabuutan niyang itinanos si Marta, na inutro pa an pangaran kaini para pakalmahon, saka siniyerto sa saiya ni Jesus na dai kaipuhan na ‘mahadit asin [mataranta] manungod sa dakul na bagay.’ Supisyente na an simpleng handa na may saro o duwang putahe, lalo na kun may espirituwal na bangkete. Kun siring, dai niya nanggad hahalion ki Maria an “marahay na kabtang” na pinili kaini—an makanuod ki Jesus!\n13. Anong mga leksiyon an manunudan ta sa kun paano itinanos ni Jesus si Marta?\n13 Dakul an manunudan kan mga parasunod ni Cristo ngunyan sa halipot na istoryang ini. Dai ta nuarin man dapat pagtugutan an ano man na magin mas importante kisa sa “espirituwal na pangangaipo” niyato. (Mat. 5:3, NW) Minsan ngani gusto tang arugon an pagkabukas-palad asin kahigusan ni Marta, dai kita dapat ‘mahadit asin [mataranta]’ nin sobra sa bako gayong importanteng kabtang nin pagkamapag-istimar, na huli kaiyan napapalampas na niyato an pinakamahalaga. Nakikiasosyar kita sa mga kapagtubod, bako sanang para maghanda o magkakan nin masisiram na putahe, kundi sa panginot para magpakinusog-kusugan asin magrinibayan nin espirituwal na regalo. (Basahon an Roma 1:11, 12.) Dawa simple sana an handa, puwedeng magin nakakapakusog an siring na okasyon.\nNamumutan na Tugang na Nagadan—Asin Binuhay Liwat\n14. Taano ta makakasiyerto kita na nagpahiling nin marahay na halimbawa si Marta sa pag-ako nin pagtatanos?\n14 Inako daw ni Marta an mabuot na pagsagwi ni Jesus asin nakanuod diyan? Iyo nanggad. Bilang introduksiyon sa nakakaugmang istorya dapit sa tugang na lalaki ni Marta, ipinagirumdom sa sato ni apostol Juan: ‘Si Jesus namuot ki Marta, asin sa saiyang tugang na babayi, patin ki Lazaro.’ (Juan 11:5) Pirang bulan na an nakaagi puon kan huring magbisita si Jesus sa Betania. Malinaw nanggad, dai nagraot an buot ni Marta; dai siya naghinanakit ki Jesus huli sa mamumuton na hatol kaini. Isinapuso niya iyan. Huli kaini, nagtao man siya sa sato nin marahayon na halimbawa nin pagtubod, huling siisay sa sato an dai nangangaipo nin kadikit na pagtatanos kun minsan?\n15, 16. (a) Ano an siyertong ginibo ni Marta kan magkahilang an tugang niyang lalaki? (b) Taano ta dai nangyari an linalauman ni Marta asin Maria?\n15 Kan magkahilang an tugang niyang lalaki, siyertong nagin sibot si Marta sa pag-ataman sa saiya. Ginibo niya an bilog na makakaya para guminhawa ini asin magrahay. Minsan siring, lalong naggrabe an hilang ni Lazaro. Oras-oras na nasa kataid niya an saiyang mga tugang tanganing atamanon siya. Gurano daw kaparating pigmasdan ni Marta an makahirak na lalawgon kan tugang niya, na nagigirumduman an dakul na taon na magkairibanan sinda, asin an mga kagayagayahan patin kamunduan ninda!\n16 Kan garo baga magagadan na si Lazaro, nagpadara si Marta asin Maria nin mensahe ki Jesus. Naghuhulit kaidto si Jesus sa lugar na mga duwang aldaw an rayo kun lalakawon. Simple sana an mensahe ninda: ‘Kagurangnan, an namumutan mo naghihilang.’ (Juan 11:1, 3) Aram ninda na namumutan ni Jesus an tugang ninda, asin nagtutubod sinda na gigibuhon niya an gabos para tabangan an katuod niya. Linalauman daw ninda na maabot si Jesus bago magin huri an gabos? Kun iyo, dai iyan nangyari. Nagadan si Lazaro.\n17. Ano an pigparaisip ni Marta, asin ano an reaksiyon niya kan mabaretaan na harani na si Jesus sa banwaan ninda?\n17 Tinangisan ni Marta asin Maria an tugang ninda, inasikaso an mga preparasyon para sa lubong asin inistimar an dakul na nakikidamay hali sa Betania saka sa karaning mga lugar. Pero, mayo pang bareta dapit ki Jesus. Posibleng urog pang nagparaisip si Marta mantang nag-aagi an mga aldaw. Sa katapos-tapusi, apat na aldaw pagkagadan ni Lazaro, nabaretaan ni Marta na harani na si Jesus sa banwaan ninda. Dawa mamundo pa, nagluwas tulos an pirming listong si Marta, na dai na ngani nagsabi ki Maria, para sabaton si Jesus.—Basahon an Juan 11:18-20.\n18, 19. Anong paglaom an ipinahayag ni Marta, asin taano ta pambihira an pagtubod niya?\n18 Kan mahiling ni Marta an Kagurangnan, sinabi niya an pira nang aldaw na nakakapurisaw sa sainda ni Maria: “Kagurangnan, kun uya ka digdi, dai kutana nagadan an sakong tugang.” Pero dai pa nawawaran nin paglaom asin pagtubod si Marta. Siya nagsabi pa: ‘Alagad minsan ngunyan naaaraman ko na an gabos mong hagadon sa Diyos, itatao sa saimo nin Diyos.’ Para pakusugon an pagtubod niya, nagsabi tulos si Jesus: “An saimong tugang mabubuhay liwat.”—Juan 11:21-23.\n19 Paghuna ni Marta an sinasabi ni Jesus pagkabuhay liwat sa maabot na panahon, kaya nagsimbag siya: ‘Naaaraman ko na siya mabubuhay liwat sa huring aldaw.’ (Juan 11:24) Pambihira an pagtubod niya sa katukduan na iyan. An nagkapirang Judiong lider nin relihiyon, na inaapod na Saduceo, dai nagtutubod sa pagkabuhay liwat, minsan ngani malinaw na katukduan iyan sa ipinasabong na Kasuratan. (Dan. 12:13; Mar. 12:18) Minsan siring, aram ni Marta na itinukdo ni Jesus an paglaom na pagkabuhay liwat asin nagbuhay pa ngani siya nin mga gadan—alagad bakong arog ni Lazaro na apat na aldaw nang gadan. Dai niya aram kun ano an mangyayari.\n20. Ipaliwanag an kahulugan kan dai malilingawan na mga tataramon ni Jesus sa Juan 11:25-27 asin kan simbag ni Marta.\n20 Dangan, sinabi ni Jesus an dai malilingawan na mga tataramon na ini: “Ako iyo an pagkabuhay liwat, asin an buhay.” Tunay na itinao ni Jehova sa Aki niya an awtoridad na magbuhay liwat nin mga gadan sa bilog na kinaban sa maabot na panahon. Hinapot ni Jesus si Marta: “Minatubod ka kaini?” Dangan itinao niya an simbag na sinambit sa kapinunan kan kapitulong ini. Nagtutubod siya na si Jesus an Cristo, o Mesiyas, an Aki ni Jehova Diyos, asin an ihinula kan mga propeta na maabot sa kinaban.—Juan 5:28, 29; basahon an Juan 11:25-27.\n21, 22. (a) Paano ipinahiling ni Jesus an namamatian niya para sa mga nagmumundo? (b) Iladawan an pagbuhay liwat ki Lazaro.\n21 Pinapahalagahan daw ni Jehova asin ni Jesu-Cristo an pagtubod na arog kan ki Marta? An sunod na mga pangyayaring nahiling ni Marta nagtatao kan malinawon na simbag. Inapod niya tulos an saiyang tugang. Pagkatapos, nahiling niya na munduon si Jesus mantang kinakaulay si Maria asin an iba pang nakikidamay. Nahiling niya na nagluha si Jesus, na daing pag-alangan na ipinapahiling an grabeng kamunduan huli sa kulog nin kagadanan. Nadangog niya na ipinahali ni Jesus an gapo sa lulubngan kan tugang niya.—Juan 11:28-39.\n22 An pirming realistikong si Marta nagkontra asin nagsabi na mabata na an bangkay huling apat na aldaw na ini. Ipinagirumdom sa saiya ni Jesus: ‘Dai ako nagsabi saimo na kun tumubod ka mahihiling mo an kamurawayan nin Diyos?’ Nagtubod nanggad siya, kaya nahiling niya an kamurawayan ni Jehova. Kaidto mismo, tinawan nin Diyos nin kapangyarihan an Aki niya para buhayon liwat si Lazaro! Isip-isipa an mga pangyayari na siyertong tuminadom sa isip ni Marta sagkod na magadan siya: An pag-apod ni Jesus na nagbubuot, ‘Lazaro, lumuwas ka’!; an maluway na tanog hali sa kuwebang linubngan ki Lazaro kan magbuhat siya asin luway-luway na magduman sa pinto na nakabenda pa; an pagbuot ni Jesus na ‘hubadi siya, asin palakawa’; saka siyempre, an labi-labing kaugmahan ni Marta patin Maria kan kuguson an tugang ninda. (Basahon an Juan 11:40-44.) Mayo na an grabeng kamunduan ni Marta!\nBinalusan an pagtubod ni Marta ki Jesus kan mahiling ninda ni Maria na binuhay liwat an saindang tugang\n23. Ano an gusto ni Jehova asin ni Jesus na gibuhon para sa saimo, asin ano an kaipuhan mong gibuhon?\n23 Ipinapahiling kan istoryang ini na bakong pangarap sana an pagkabuhay liwat kan mga gadan; nakakaugmang katukduan iyan sa Bibliya asin napatunayan na talagang nangyari sa kasaysayan. (Job 14:14, 15) Gustong-gusto ni Jehova asin kan Aki niya na magtao nin balos sa mga nagtutubod, arog ki Marta, Maria, saka Lazaro. Tatawan ka man ninda nin siring na balos kun papakusugon mo an saimong pagtubod.\n‘Naglilingkod si Marta’\n24. Ano an huring nasambitan kan Bibliya dapit ki Marta?\n24 Nasambitan giraray si Marta sa Bibliya nin saro pang beses. Nangyari iyan sa huring semana kan buhay ni Jesus digdi sa daga. Huling aram ni Jesus an sakit na aagihan niya, duman giraray siya nagdagos sa harong kan mga katuod niya sa Betania. Hali duman, malakaw siya nin tres kilometros pa-Jerusalem. Sa Betania, kan nagkakakan si Jesus asin Lazaro sa harong ni Simon na leproso, arog kaini an huring pagkasambit duman ki Marta: ‘Naglilingkod si Marta.’—Juan 12:2.\n25. Taano ta bendisyon sa mga kongregasyon ngunyan an mga babaying arog ni Marta?\n25 Mahiguson na babayi! Kan inot siyang sinambit sa Bibliya, nagtatrabaho siya; sa huring pagkasambit na ini, nagtatrabaho pa man giraray siya, na ginigibo an pinakamakakaya para maasikaso an pangangaipo kan iba. Bendisyon sa mga kongregasyon kan mga parasunod ni Cristo ngunyan an mga babaying arog ni Marta—makusog an buot asin bukas-palad, na pirming ipinapahiling an pagtubod paagi sa paglilingkod para sa iba. Padagos daw iyan na ginibo ni Marta? Posible. Asin tama sanang ginibo niya iyan, huling makakaeksperyensiya pa siya nin mga kasakitan.\n26. Nakatabang ki Marta an pagtubod niya na gibuhon an ano?\n26 Pirang aldaw na sana, titiuson na ni Marta na mahiling an makuring kagadanan kan namumutan niyang Kagurangnan, si Jesus. Dugang pa, an mga mapagsagin-sagin na guminadan ki Jesus desidido man na gadanon si Lazaro, huling an pagkabuhay liwat kaini nagpapakusog sa pagtubod nin kadakul. (Basahon an Juan 12:9-11.) Asin siyempre, pag-abot nin panahon pinutol nin kagadanan an mamumuton na relasyon ni Marta sa mga tugang niya. Dai ta aram kun paano o kun kasuarin iyan nangyari, pero makakasiyerto nanggad kita sa bagay na ini: An mahalagang pagtubod ni Marta nakatabang sa saiya na magtagal sagkod sa katapusan. Kaya marahay na arugon kan mga Kristiyano ngunyan an pagtubod ni Marta.\n^ par. 11 Kan inot na siglo, an mga babaying Judio parating dai iiniiba sa akademikong mga aktibidad. An pagsasanay sa sainda nakapokus sa mga trabaho sa harong. Huli kaini, tibaad para ki Marta bakong normal sa sarong babayi na magtukaw sa may pamitisan nin sarong paratukdo tanganing makanuod.\nAno an manunudan ta sa sadol ni Jesus ki Marta?\nPaano si Marta nagpahiling nin pagkamatinao asin kahigusan?\nPaano si Marta nagpahiling nin pambihirang pagtubod?\nPaano mo gustong arugon an pagtubod ni Marta?


P523.6 M fondo sa ESA ipapadara na sa Capitolyo\nAn opisina rehiyonal kan Department of Social Welfare and Development (DSWD) sa Bikol nag-asegurar sa Capitolyo Provincial kan Camarines Sur na posibleng ngonian na semana sainda nang i-down load sa provincia an cantidad P523.6 milyones nganing marecibe na kan natatada pang benepisyaryo kan Emergency Shelter Assistance (ESA) na biktima ni bagyong ‘’Nina’’ kan nakaaging 2016.\nIni an paglinaw ni Gobernador Migz Villafuerte sa tahaw kan akusasyon kan saiyang mga kalaban sa politica na ginamit sa pambakal nin bagas kan provincia an fondo na ayuda para sa biktima kan nakaaging calamidad sa Camarines Sur.\nPrueba kaini, saiya pa sanang narecibe an surat hali ki DSWD Regional Director Arnel Garcia petsado Septiembre 17 na nag-iinformar nakatalaan nang i-down load sa gobierno provincial an total na cantidad na P523,650,000 nganing idistribuer sa natatadang 52,405 na benepisyaryo sa Camarines Sur na partially damage an saindang mga harong kan nakaaging calamidad.\nSinabi pa kan DSWD na saindang ipapadara an kopya kan payroll oras na makua na an tsikie na ipapadara ano man na aldaw ngonian o sa masunod na semana.\nAn enot na batch na cantidad P400 milyones pig-down load na sa provincia kan Marso 2018 na naitao na sa mga benepisyaryo kan Capitolyo sa laog nin duwang bulan.\nDati nang nagkaigwa nin isyu sa pagdistrubuer kan Capitolyo kan ESA fund na ginagamit sa politica kan gobernador alagad pinahimotikan an sahot na ini mantang sinda ngani an naglakaw nganing matawan ayuda an biktima kan nakaaging bagyong ‘’Nina’’.\nSinabi man ni Director Garcia an fondo hali sa saindang opisina central kan DSWD nganing matawan ayuda an biktima kan nakaaging calamidad asin pinaagi sana sa lokal na gobierno an pagdistrubuer kan ESA.


Sinabi kan DSWD an 104 sa 1,632 mga LGUs na nakakumpleto kan saiyang payout sa SAP.\nAn mga banwaan sa rehiyon cinco kinababalihan kan San Vicente, Camarines Norte asin Casiguran, Sorsogon asin an duwang banwaan na ini iyo si nakabale sa sampulong LGUs na nakaayon sa nakagibo kan saindang 100 percent liquidation kan fondo hale sa SAP.\nAn iba pang mga LGUs na nakabale sa sampolo iyo an Adams, Ilocos Norte, Pandi asin San Miguel parejo kan rehiyon III; Jordan Guimaras, Buenavista, Guimaras asin EB Magalloa, Negros Occidental kan rehiyon VI; Sulyo asin Tomgano parejo kan Davao del Sur.\nAn listahan na ini base sa report kan DSWD central office hasta kan Abril 30, 2020 na dapat tapos na an distribusyon kan P5,000 na ayuda sa mga residentes na apektado an saindang pagbuhay huli kan Enhanced Community Quarantine (ECQ).\nAn Department of Interior and Local Government (DILG) enot nang nagpatanid sa mga LGUs na tinatawan sinda nin hasta sa Abril 30 nganing taposon an payout alagad dai man ini nasunod envez pinalawig hasta sa Mayo 7, 2020.\nSinabi ni Director Arnel Garcia kan DSWD Bicol sa 35 mga LGUs sa Camarines Sur igwa pang nawalat na sampulong LGUs na dai pa natatapos an saindang distribusyon kan SAP na kinababalehan kan Canaman, Tinambac, Baao, Nabua, Libmanan, Lagonoy, Milaor, Bato, Pasacao asin Sipocot.\nSa mga banwaan na ini an saindang payout nag-aabot nin 88 por ciento hasta 98 por ciento.\nNagpatanid man an ahencia na dai pa ninda maitatao an ika-duwang hornada sa payout sagcod na dai pa nakaka-liquidate kan fondo.


Mga Magurang—Magin Marahay na Halimbawa sa Saindong mga Aki\nAn Torrengbantayan—Pag-aadalan na Edisyon | Abril 1, 2006\n“PUEDE nang pondohon kan mga sikologo an saindang dakol nang siglong pagsiyasat sa pinakamarahay na paagi nin pagpadakula nin marahay na aki—bakong huli ta nanompongan na ninda iyan kundi huli ta mayo man kaiyan.” Iyan an sabi kan report sa pagkritiko kan magasin na Time manongod sa sarong libro sa pagpadakula nin aki. An libro nagtatao nin argumento na an mga aki sa pangenot inaako an mga prinsipyo sa buhay kan saindang kairiba, bakong kan saindang mga magurang.\nDai manenegaran na mapuersa nanggad an impluwensia nin kairiba. (Talinhaga 13:20; 1 Corinto 15:33) Nagkokomento an kolumnistang si William Brown: “Kun igwa nin sasarong sekular na Dios para sa mga tinedyer, iyan iyo an Dios nin pakikibagay. . . . An pagigin laen para sa mga tinedyer sarong kaaabtan na mas maraot pa sa kagadanan.” Kun dai magibo kan mga magurang na magin may init asin nakakaogma an buhay sa harong o dai sinda nagtatao nin igong panahon na kaiba an saindang mga aki—na parehong ordinaryong situwasyon sa sibot na kinaban ngonyan—garo man sana tinotogotan nindang madanyaran an saindang mga aki kan impluwensia nin kairiba.\nApuera kaini, durante kan “huring mga aldaw” na ini, inaatake an mga pamilya huli ta, siring kan ihinula sa Biblia, an mga tawo preokupado sa kuarta, sa kasingawan, asin sa sadiri. Kun siring, maninigo daw na magngalas kita na maheling an mga aki na nagigin “mga masumbikal sa mga magurang, mga daing utang na boot, mga bakong maimbod, mga dai nin natural na kapadangatan”?—2 Timoteo 3:1-3.\nAn terminong “natural na kapadangatan,” siring kan pagkagamit sa Biblia, naglaladawan kan pagkamoot sa kapamilya. An pagkamoot na ini sarong natural na bogkos na nagpapahiro sa mga magurang na atamanon an saindang mga aki asin an mga aki na magin dayupot sa saindang mga magurang. Alagad kun an mga magurang mayo nin natural na kapadangatan, an mga aki mahanap nin emosyonal na suporta sa iba—sa pankagabsan sa saindang kairiba, na posibleng aakoon ninda an mga prinsipyo sa buhay asin aktitud kan mga iyan. Pero, an situwasyon na ini sa parate puedeng malikayan kun totogotan kan mga magurang na giyahan kan mga prinsipyo sa Biblia an saindang buhay pampamilya.—Talinhaga 3:5, 6.\nAn Pamilya—Institusyon nin Dios\nPagkatapos na pagsaroon si Adan asin Eva bilang mag-agom, ini an pagboot na itinao sa sainda nin Dios: “Pangagbunga asin pangagdakol kamo asin panoa nindo an daga.” Pakatapos kaiyan, luminataw an pamilya—an ama, ina, asin mga aki. (Genesis 1:28; 5:3, 4; Efeso 3:14, 15) Tanganing tabangan an mga tawo sa pagpadakula kan saindang mga aki, si Jehova naggibo nin nagkapirang pundamental na aspekto sa natural na pagpadakula nin aki. Pero, bakong arog nin mga hayop, kaipuhan nin mga tawo an dugang na tabang, kaya nagtao si Jehova nin nasusurat na mga giya para sa sainda. Kaiba digdi an mga instruksion dapit sa moral asin espirituwal na mga bagay pati sa tamang pagdisiplina sa mga aki.—Talinhaga 4:1-4.\nKinakaolay partikularmente an mga ama, an Dios nagsabi: “An mga tataramon na ini na ipinagboboot ko sa saimo ngonyan dapat na mamugtak sa saimong puso; asin dapat na itadom mo an mga iyan sa saimong aki asin magtaram ka manongod dian kun ika nagtutukaw sa saimong harong asin kun ika naglalakaw sa dalan asin kun ika naghihigda asin kun ika minabangon.” (Deuteronomio 6:6, 7; Talinhaga 1:8, 9) Mangnohon na kaipuhan ngunang ibugtak kan mga magurang sa puso ninda an ley nin Dios. Taano ta mahalaga ini? Huli ta an klase nin pagtotokdo na talagang nakakamotibar sa iba bakong hale sa ngoso kundi hale sa puso. Kun nagtotokdo an mga magurang hale sa saindang puso saka sana ninda maaabot an puso kan saindang mga aki. An siring na mga magurang maserbi man na marahay na mga halimbawa para sa saindang mga aki, na madaling makarisa kan kadaihan nin sinseridad.—Roma 2:21.\nSinasabihan an Kristianong mga magurang na tokdoan an saindang mga aki poon sa pagkaomboy kan “pagsasanay asin disiplina patin hatol asin konseho kan Kagurangnan.” (Efeso 6:4, The Amplified Bible; 2 Timoteo 3:15) Poon sa pagkaomboy? Iyo! “Kun beses kita na mga magurang dai nagtatao sa mga aki kan kredito na maninigo sa sainda,” an isinurat nin sarong ina. “Minemenos niato an saindang mga abilidad. Igwa sinda nin potensial. Kita na mga magurang kaipuhan niatong gamiton iyan.” Iyo, gustohon kan mga aki na makanood, asin kun totokdoan kan diosnon na mga magurang, makakanood man sindang mamoot. An siring na mga aki makakamate na sinda ligtas asin tiwasay sa mga susundon na itinao sa sainda. Huli kaini, an mapangganang mga magurang nagmamaigot na magin mamomoton na mga kaibaiba, marahay na mga parakomunikar, asin mapasensia alagad marigon na mga paratokdo, na nagtatao nin nakakarahay na kamugtakan kun saen matalubo an saindang mga aki. *\nProtehiran an Saindong mga Aki\nSa sarong surat sa mga magurang, an sarong nahahadit na prinsipal sa Alemania nagsurat: “Gusto mi kamong enkaminaron mahal na mga magurang na probaran nindong orog na maimbuelto sa pagpadakula sa saindong mga aki asin dai itao sa telebisyon o sa kairiba ninda sa palibot an sa totoo sadiri nindong kabtang [kan paninimbagan para] sa pag-oswag kan saindang personalidad.”\nAn pagtao nin saro sa aki nia sa telebisyon o sa kairiba ninda sa palibot garo man sana pagtogot na maimpluwensiahan kan espiritu kan kinaban an pagpadakula sa aki. (Efeso 2:1, 2) Huling direktang kakontra kan espiritu nin Dios, an kinabanon na espiritung ini, arog nin makosog na doros, dinadara an mga banhi nin “daganon, makahayop, sa demonyong” kaisipan asin biyong ibinubugtak an mga iyan sa isip asin puso kan mga inosente o lolong. (Santiago 3:15) An pagdakol nin garo doot na kaisipan na ini sa kahurihurihi raraoton an puso. Malinaw na ipinaheling ni Jesus an epekto kan garo doot na kaisipan na itinanom sa puso, na nagsasabi: “An marahay na tawo minapaluwas nin marahay gikan sa marahay na kayamanan kan saiyang puso, alagad an maraot na tawo minapaluwas nin maraot gikan sa saiyang maraot na kayamanan; huli ta gikan sa kapanoan kan puso an saiyang ngoso nagtataram.” (Lucas 6:45) Huli kaini, sinasadol kita kan Biblia: “Orog sa gabos na maninigong ingatan, ingatan mo an saimong puso, huli ta gikan dian an mga burabod nin buhay.”—Talinhaga 4:23.\nSiempre, an mga aki magawe bilang mga aki, asin an nagkapira may tendensiang magin matagas an payo, masumbikal pa ngani. (Genesis 8:21) Ano an magigibo kan mga magurang? “An kalolongan nagagakot sa puso nin aki; an pamakol sa pagdisiplina iyo an mapaharayo kaiyan sa saiya,” an sabi kan Biblia. (Talinhaga 22:15) May nagkapira na minamansay ini bilang maringis na tratamiento na lihis na sa uso. An totoo, an Biblia kontra sa ano man na klase nin kadahasan asin pagmaltrato. An “pamakol,” minsan ngani kun beses literal, nagrerepresentar sa autoridad nin magurang na ginagamit na may karigonan alagad may pagkamoot asin tama sana huli sa pagmakolog sa daing sagkod na ikakarahay kan mga aki.—Hebreo 12:7-11.\nIkaogma an Pag-aling-aling Kaiba an Saindong mga Aki\nAram kan gabos na tanganing tumalubo nin tama an mga aki, kaipuhan ninda na magkawat asin maglibang. Inaaprobetsaran nin madonong na mga magurang an mga oportunidad na pakosogon an bogkos kan magurang asin kan aki paagi sa maogmang pag-aling-aling kaiba an saindang mga aki noarin man posible. Sa siring na paagi, bako sanang nagigiyahan nin mga magurang an saindang mga aki sa pagpili nin tamang klase nin pag-aling-aling kundi ikinakapaheling man ninda sa mga aki na pinapahalagahan nindang marhay an saindang pag-iribaiba.\nAn sarong Saksing ama nagsasabi na parate siang nakikipagkawat nin bola sa saiyang aking lalaki pagpuli nia sa harong hale sa trabaho. Nagigirumdoman nin sarong ina na paborito kan saiyang mga aki an kawat na arog kan dama. Nagigirumdoman nin sarong husto na sa edad na babae na kaidtong sia aki pa ikinakaogma kan saiyang pamilya an pagbisikleta na magkairibanan. An gabos na aking ini nasa edad na ngonyan, alagad an pagkamoot ninda sa saindang mga magurang—asin ki Jehova—makosog pa man giraray asin padagos pang nagkokosog.\nTotoo nanggad, an mga magurang na nagpapaheling paagi sa tataramon asin gibo na namomotan ninda an saindang mga aki asin gusto nindang makaibanan an mga ini nagkakaigwa nin hararom na epekto na sa parate nagdadanay sa bilog na buhay. Halimbawa, dakol sa naggradwar sa sarong klase kan Paadalan sa Biblia kan Watchtower sa Gilead an nagsaysay na an saindang pagmawot na pag-aaboton an bilog na panahon na ministeryo ikakaatribwir sa halimbawa asin pagparigon sa boot kan saindang mga magurang. Kanigoan karahay na pamana para sa mga aki asin kanigoan nanggad na bendisyon para sa mga magurang! Totoo, bakong gabos na aki yaon sa kamugtakan na maglaog sa bilog na panahon na ministeryo pagdakula ninda, alagad gabos sinda tunay nanggad na makikinabang asin magtataong onra sa matatakton sa Dios na mga magurang na nagin an pinakadayupot nindang katood asin modelo.—Talinhaga 22:6; Efeso 6:2, 3.\nPuedeng Magin Mapanggana an Nagsosolong mga Magurang\nNgonyan, dakol na aki an nagdadakula sa mga harong na nagsosolo an magurang. Baga man nakakadagdag ini sa kadepisilan sa pagpadakula nin aki, puedeng magin mapanggana iyan. Puedeng maparigon an boot kan nagsosolong mga magurang sa halimbawa sa Biblia manongod ki Eunice, sarong Judiong Kristiana kan enot na siglo. Huling an agom nia daing pagtubod, si Eunice posibleng marhay na dai nakakua nin espirituwal na suporta sa saiyang agom. Minsan siring, sia arogan sa pagtotokdo ki Timoteo. An saiyang marahay na impluwensia ki Timoteo poon sa pagkaomboy kaini, kaiba an marahay na impluwensia ni Loida, an lola ni Timoteo, nagin mas mapuersa kisa kan ano man na tibaad negatibong impluwensia hale sa nagkapira sa kairiba ni Timoteo.—Gibo 16:1, 2; 2 Timoteo 1:5; 3:15.\nDakol na hoben ngonyan na nagdakula kaiba nin daing pagtubod na magurang o sa harong na nagsosolo an magurang an nagpapaheling nin kaparehong marahay na mga kualidad na yaon sa hoben na si Timoteo. Halimbawa, si Ryan, na ngonyan 22 anyos asin sarong bilog na panahon na ministro, nagdakula sa harong na nagsosolo an magurang kaiba an saiyang mas matuang tugang na lalaki asin tugang na babae. An saindang ama sarong alkoholiko, asin binayaan nia an pamilya kan si Ryan kuatro anyos. “Determinado si Nanay na an samong pamilya padagos na maglingkod ki Jehova,” an nagigirumdoman ni Ryan, “asin bilog na puso siang huminiro kaoyon kan desisyon na iyan.”\n“Halimbawa,” an sabi ni Ryan, “sinegurado ni Nanay na an makaibaiba mi mga aki na may positibong impluwensia. Nungka nia kaming tinogotan na makiasosyar sa mga ilinaladawan kan Biblia na maraot na pag-iriba, baga man sa luwas o laog kan kongregasyon. Itinadom man nia sa samo an tamang pagmansay sa sekular na edukasyon.” Minsan ngani an ina ni Ryan parateng sibot asin pagal sa trabaho, dai ini nakaolang sa saiya na tawan nin mamomoton na interes an saiyang mga aki. “Gusto nia pirme na kaibanan kami asin na makipag-olay sa samo,” an sabi ni Ryan. “Sia mapasensia alagad marigon na paratokdo, na ginigibo an pinakamakakaya nia tanganing masierto na igwa kami nin regular na pampamilyang pag-adal sa Biblia. Kun mapadapit sa mga prinsipyo sa Biblia, an ‘pagkompromiso’ mayo sa saiyang bokabularyo.”\nSa paggirumdom kan sia aki pa, aram ni Ryan na an pinakamapuersang impluwensia nin tawo sa saiyang buhay asin sa saiyang mas matuang mga tugang iyo an hale sa sarong magurang na talagang namomoot sa Dios asin namomoot sa saiyang mga aki. Kaya kamong Kristianong mga magurang—may-agom o balo, igwa o mayo nin nagtutubod na agom—dai magpadaog sa panluluya kan boot o temporaryong kaolangan mantang nagmamaigot kamong tokdoan an saindong mga aki. Kun beses, may nagkapirang hoben, arog kan gastador na aki, na tibaad magbaya sa katotoohan. Alagad kun maheling ninda na an kinaban talagang paimbabaw sana asin indiperente, tibaad sinda bumalik. Iyo, “an matanos naglalakaw sa saiyang integridad. Maogma an saiyang mga aki na masurunod sa saiya.”—Talinhaga 20:7; 23:24, 25; Lucas 15:11-24.\n^ par. 9 Para sa mas detalyadong pagtokar sa espesipikong mga puntong ini, helingon an pahina 55-9 kan librong An Sekreto sa Kaogmahan nin Pamilya, na ipinublikar kan Mga Saksi ni Jehova.\n[Kahon/Mga Ritrato sa pahina 11]\nPinili nin Dios an mga Magurang ni Jesus\nKan isinugo nia an saiyang Aki na mamundag bilang tawo, maingat na pinili ni Jehova an mga magurang ni Jesus. Interesante nanggad, pinili nia an sarong hamak asin espirituwal an kaisipan na mag-agom na dai sinusunodsunod si Jesus kundi tinokdoan sia kan Tataramon nin Dios asin kan halaga kan kahigosan asin pagigin responsable. (Talinhaga 29:21; Lamentacion 3:27) Tinokdoan ni Jose si Jesus kan trabahong pagpapanday, asin daing duda na pinatabang ni Jose sagkod ni Maria si Jesus, an panganay, sa pag-asikaso sa iba pa nindang aki, na may kabilangan na kisuerra anom.—Marcos 6:3.\nMaiimahinar nindo an pamilya ni Jose na nagtatarabangan sa panahon nin Paskua tanganing mag-andam para sa taonan na pagbaklay ninda pasiring sa Jerusalem—na 200 kilometros na ida y buelta na mayo nin modernong transportasyon. Daing duwa-duwa na an sarong pamilya na kompuesto nin siyam na miembro o labi kaipuhan na organisadong marhay para sa arog kaiyan kalawig na pagbaklay. (Lucas 2:39, 41) Sa ibong kan mga kadepisilan, daing duda na pinahalagahan ni Jose asin Maria an mga okasyon na ini, na tibaad inaaprobetsaran ini tanganing tokdoan an saindang mga aki manongod sa nakaaging mga pangyayari sa Biblia.\nMantang yaon pa sa harong, si Jesus “padagos na nagpasakop” sa saiyang mga magurang, na sa gabos na panahon ‘nag-ooswag sa kadonongan asin sa pagdakula patin sa pakapaoyon sa Dios asin sa mga tawo.’ (Lucas 2:51, 52) Iyo, nagin maninigo si Jose asin Maria sa pagtitiwala ni Jehova. Sinda marahayon nanggad na halimbawa para sa mga magurang ngonyan!—Salmo 127:3.\nI-share I-share Mga Magurang—Magin Marahay na Halimbawa sa Saindong mga Aki\nPakasabot sa Biblia—Sarong Kawilihan na Bukas sa Saindo\nPagsabot sa Biblia—Ano an Makakatabang sa Saindo?\nDeterminadong Maglingkod ki Jehova\nKun Naggagamit nin Autoridad, Arogon an Cristo\n‘Paduman Kamo Asin Gumibo Kamo nin mga Disipulo, na Bautismohan Nindo Sinda’\nPakaabot sa mga Kahagadan Para sa Kristianong Bautismo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 1, 2006\nI-share I-share AN TORRENGBANTAYAN—PAG-AADALAN NA EDISYON Abril 1, 2006\nAN TORRENGBANTAYAN—PAG-AADALAN NA EDISYON Abril 1, 2006


Home / Legazpi / Legazpi City / News / Haros 500 evacuees sa Albay, nagkahelang - PHO\nHaros 500 evacuees sa Albay, nagkahelang - PHO\nBicol Standard Newspaper Friday, January 19, 2018 Legazpi, Legazpi City, News\nLegazpi City - Inihayag kan Provincial Health Office (PHO) kan Albay na nakapagrehistro na sinda nin abuton sa haros 500 na kaso nin manlaen laen na helang sa mga evacuation centers dara kan pagtuga kan bulkang Mayon.\nSegun kay Dr. Antonio Ludovice, Provincial Health Officer, nangengenot sa mga kasong ini iyo an Acute respiratory infections na may 238 na.\nIkaduwa an kalintura, na igwang 34 na kaso.\nPagkalibong na igwa nin 25, Hypertension na may 24, asin 17 na mga nalugadan.\nNilinaw ni Ludovice na an mga ini an tulos man na natawan nin medikal na atensyon sa manlaen laen na hospital siring kan Josefina B. Duran Memorial District Hospital sa Ligao City, Ziga Memorial Hospital sa Tabaco City, asin Bicol Training and Teaching Hospital o BRTTH sa Legazpi City. (Vince Villar)\nHaros 500 evacuees sa Albay, nagkahelang - PHO Reviewed by Bicol Standard Newspaper on Friday, January 19, 2018 Rating: 5


Bulawan - Wikipedia\nMga halimbawa nin bulawan: Mga kumol kaini, antigong kwartang takal, asin an pinakadakulang bara nin bulawan may gabat na 250 kg sa Museo Toi, Hapon\nAn bulawan (Ingles: gold, Tagalog: ginto) iyo sarong elementong kimikal na may simbolong Au (gikan sa Latin, aurum, "nagsisilyab na umagahon") asin atomikong bilang na 79. An bulawan hanaphanap na gayong metal na mahalaga gamit sa pagtatakal (coinage), pag'aalahas, asin sa kun ano'ano pang arteng pagayon poon pa kan antigong panahon. An metal nakukua komo mga bita sa kagagapoan o bilang mga gira sa mga deposito. An bulawan malomhok, makintab, honodhonod, malogyat asin madaling pormahon. Dai ini tinatakla. An dalisay na bulawan igwang makilyab na kolor, malamulaw, nagloloro-laniban, asin ini nakaka'ara nanggad. Ini saro sa metal na gamit sa paggibong kwartang takal, asin nagsirbeng simbolo nin yaman e patugmaran sa halaga nin mga kwarta. Mala ta an bulawan iyo na an estandarte sa paghaman nin mga monetaryong polisya. Nakatakod man ini sa dakul na mga simbolismo asin ideolohiya nin tawo.\nSusog sa rekord, igwa nang 161,000 toneladang bulawan an namina poon pa kan antigong panahon abot taon 2009. Kun sa volume, masabi na mga 8,335 metro kubiko ini asin nagkakahalagang anom na trilyon sa kawartang dolyar nin Amerika base sa presyo kaamayan kan Marso 2010.\nDawa ngane nagpoon an bulawan bilang patugmaran kan halaga kan mga kwarta, ini ginagamit na sa mga modernong industriya siring sa dentistry asin electroniks. Ini palibhasa magayon na metal ta dai tinatakla asin magayon na dalaydayan nin elektrisidad.\nAn bulawan dai naramas sa dakul na kemikal alagad ini inaatake nin cloro, floro, aqua regia asin cianuro o cyanide. Natutunaw an bulawan sa asugi pero dai kayang tunawon kan asido nitriko apesar an huri kayang tunawon an dakul pang ibang metal. Huli kaini, an asido nitriko iyo an sanghiran kun baga an sarong metal tunay na bulawan.\nMga tokdo sa pagbubulawan\nRetrato sa Kuleksyon Element ni Heinrich Pniok\nKomposisyon nin bulawan\n↑ bulauanVocabulario de la Lengua Bicol\nAn Wikimedia Commons igwa nin medya dapit sa Bulawan.\nKinua sa "https://bcl.wikipedia.org/w/index.php?title=Bulawan&oldid=209842"\nHuring binago an pahinang ini kaitong 28 Hulyo 2021, alas 12:53.


ISYU SA FRANQUICIA SA PRIBADONG KORPORASYON: BECA, AGMs malansar reg’l caravan vs BLPC\nMalansar nin regional caravan an Bicol Electric Cooperative (BECA) asin Association of General Managers (AGMs) kan mga cooperativa nin electricidad sa rehiyon cinco sa Oktubre 21 nganing ipaheling an saindang pagkakasararo kontra sa aplikasyon kan pribadong korporasyon nin electricidad na matawan nin franquicia kan congreso na mag-operate sa Rinconada area na ngonian an may franquicia iyo an Casureco III.\nSi General Manager Ann Sylvia Alsisto kan Camarines Sur I Electric Cooperative (Casureco I), Chairman kan Task Force Duterte kan Casureco III asin Presidente kan AGMs nagpahayag sa Bicol Mail na nagtatarabangan sinda sa BECA nganing ipaglaban na ibasura an aplikasyon sa franquicia kan Bicol Light and Power Corporation (BLPC) nganing magbugtak kan saindang distribution utility sa Rinconada area apesar na igwa pang siyam (9) na taon na franquicia an Casureco III sa Rinconada area.\nAn caravan na compuesto nin duwang grupo an enot mapuon sa Camarines Norte Electric Cooperative (Canoreco) sa Daet, Camarines Norte asin an ika-duwang grupo mapuon man sa Sorsogon I Electric Cooperative masabatan sa Casureco III sa Ciudad nin Iriga asin malibot sa bilog na Rinconada area.\nLRAY NAG-REFILED KAN BILL\nAn aplikasyon sa franquicia kan BLPC na may House Bill No. 407 pig-refiled ni Diputado LRay Villafuerte kan segundo distrito kan CamSur alagad sa madaling panahon hinadaling aprobaran sa plenaryo kan Septiembre 24 na mayong consultasyon sa apektadong lugar maging sa mga cooperativa nin electricidad.\nYaon sa senado na ngonian Senate Bill 4437 alagad nagtutubod an BECA asin AGMs na dakul desbentahe na sasapuon kan miembros-consumedores asin sa saindang pagtubod bakong legal na paagi, sala sa presenting leyes na nag-gogobernar sa mga franquicia kan mga cooperativa nin electricidad.\nSinasabi sa house bill an gigibohon kan BLPC mapatindog asin mapaconstruhir, ma-operate asin mamantenir nin distribution utility sa ika-limang distrito kan Camarines Sur na kinababalihan nin mga municipalidades kan Bula, Bato, Baao, Nabua, Balatan asin Ciudad nin Iriga.\nBLPC MAYONG KABATIRAN SA PAGPADALAGAN\nNIN COMPANYA SA KURYENTE\nSinabi pa sa bill na matao suboot nin mas marhay na serbisyo alagad an pigngangalas kan BECA asin AGMs anong serbisyo an papakarhayon na mayo paman ngani sinda nin distribution line sa Casureco III?, ano an saindang itataong mas marhay na serbisyo na mayo paman ngani sinda ni sarong electrical post sa Rinconada area? asin ano an track record kan Bicol Light and Power Corporation na makakapagsabi sinda na matao nin marhay na serbisyo?. Ini sana an nagkaperang mga kahapotan ninda na magiging cuestionable sana an saindang operasyon.\nDinagdag pa na sagcod sa ngonian mayo pang prueba na an BLPC igwa nang distribution utility na pinapadalagan na nagtataong marhay na serbisyo.\nAn pribadong korporasyon perming an isip magpalangkaw nin singil sa tarifa nganing magkaigwa nin dakulang ingreso, malinaw sa sinasabi kan Energy Regulatory Commission (ERC) na pagnatawan nin franquicia an BLPC seguradong mapalangkaw singil sa tarifa nin kuryente sa Rinconada area na apektado an ribo-ribong consumedores, sabi man ni General Manager Fortunato ‘Ato’’ San Jose kan Casureco IV sa Partido Area.\nSa isyu na kun igwang kompetensiya puedeng maghuros an tarifa, iyan sa ibang serbisyo alagad malinaw sa EPIRA law sa ngonian bukas lang sa kompetensyon iyo an generation, an transmisyon na pugol ngonian kan National Grid Corporation of the Philippines an distribusyon siring kan ginigibo kan cooperativa nin electricidad dai pa ini bukas sa komptensiya.\nAn mga direktor kan pribadong korporasyon sinda an may pugol mantang sa cooperativa nin electricidad an cada distrito igwang direktor na pinapaagi sa eleksyon. (DPA)


sino si trinidad pardo de tavera... - Brainly.ph\nPrevious question Next question Sino si trinidad pardo de tavera\nby geanangela 09.01.2016\nHe was a Filipino historian, physician and politician who wrote about many aspects of the Filipino culture.\nSi Trinidad Hermenegildo Pardo de Tavera y Gorricho ( Abril 13, 1857- Marso 25, 1925) sarong doktor, botaniko, cientifico asin humanistang Filipino. Nagin man siyang aktibo sa pulitika asin tinogdas an Partido Federal, an pinakaenot na partido pulitikal kan nagin kolonya kan Estados Unidos an Filipinas. Siya man an kagtogdas kan peryodikong La Democracia. Nagin siyang kaapil sa Kumisyon kan Filipinas. Sa tahaw kan pagkasibot niya sa gobyerno sibil, nakua pa niyang sumurat nin mga libro dapit sa medisina, sa botanika, paleografo, linggwistika, numismatika, kartografo, historya, edukasyon asin sa sosyolohiya.Saro siyang bibliofilo asin bibliografo. Maonabihan pa, siya an pinakaenot nakapirma sa "Libro I de Profesionales Registrados" kan 25 de enero, taon 1902.


Mga butil kan bawang\nAn tinanom na bawang\nAn bawang (Allium sativum; Ing. garlic) sarong klaseng tinanom na panrekado na nagtataong namit sa pigluluto. Kun sa klasipikasyon, sarong species ini na yaon sa pamilyang sibulyas na inapod Alliaceae. Haraning kapinsanan kaini iyo an sibulyas mismo. Sa lawig nin panahon, dati na ining ginagamit sa pagluto asin sa pagbulong. May namit ining maharang-harang, nangangagat o maramismis asin may makusog na parong. Ini nagkakabaraak-baak sa mga magkapirang butil. An mga butl ginagamit bilang pisog, pagkakan (hilaw man o bako), o komo panbulong. Kinakakan man an mga dahon, mga sanga-sanga o paklang, asin burak kaini, orog na kun lombod asin ogbos pa. An mga mahimpis na ubak asin gamotgamot kan bunga nin bawang an dai lang kinakakan. An maisog na parong kaini naghahale sa dara niyang kompound na asupre.\nPagpatubo kan bawang[baguhon | baguhon an source]\nPasil sana an pagpatubo kan bawang. Ini natubo bilog na taon sa klimang banayad. Sa malipot na klima, an mga butil dapat itanom anom na semana bago mag lipot asin tumagas an daga, asin ini maaani sa hurng periodo kan tigburakan (spring).An bawang bakong perestehon. Pwede sinda totoo atakihon kan inaapod na pink root, sarong helang na nasokro' sa pagtalubo kan mga gamot kaini asin nagigin ini kolor pula o rosa-rosa. An tinanom na bawang pwede rintok itanom, na tadaan sana nin lugar makadakula an mga laman, saka ini madale man patuboon sa mga kaka'gan na may hustong kararoman.\nProduksyon kan bawang sa kinaban[baguhon | baguhon an source]\nAn bawang pigtatanom sa bilog na kinaban alagad an Tsina iyo an may pinakahalangkaw na ani kan bawang. Mala ta 10.5 bilyon na kilo (23 bilyon na libra) an nagugusi taontaon, na narepresentar kan 77% kan naaani sa bilog na kinaban. An limang nasurunod sa Tsina iyo an: Indya (4.1%), South Korea (2%), Rusya (1.6%) asin an Estados Unidos (1.4%). An tadang 16% na produksyon katiponan kan iba pang mga nasyon na an lambang saro may ani na hababa pa sa 2%. Sa Amerika, nasesentro an produksyon kan bawang sa Gilroy, California. Huli kaini an estadong ini nag'apod sa sadiri niya na "Kapital kan bawang sa kinaban".\nBurak nin bawang\nBagong kalot na mga bawang\nKinua sa "https://bcl.wikipedia.org/w/index.php?title=Bawang&oldid=185555"\nHuring binago an pahinang ini kaitong 23 Oktubre 2019, alas 00:55.


Totopan - Wikipedia\nAn Totôpan ( o, tôpan) sarong kasangkapan na mayormente pada'tolan sa paghaman nin mga bagay, siring kan pagsinsel, pagtoltog sa aktong paglukas o pagporma, kan batbat (lansang) o aserong gamit.\nTotôpan nin mga paratsapa\nAn totôpan haloy nang ginagamit poon pa kan sinasabing Panahon nin Bronse (In, Bronze Age) kan mga panday-sa-batbat. Kan mga panahon mas amay pa igdi nagagamit man ini sa pagtapyas asin pagtiltig nin gapo.\nKadakul mga pag'onabi manongod sa totôpan sa mga antigong Griyego asin Ehiptong kasuratan. Ini napakarhay na maray an desenyo asin pakagibo kan maglaog na an sinasabing Tangang Panahon (In., Middle Ages) kan an pagpanday sa batbat nagin nang lakoplakop.\nSa pag-isog kan panahon, luwayluway nawawara na an importansya kan totopan ta an produksyon mekanikal nangangaipo na nin mas espesyal na piyesa sa paghorma. Totoo, ginagamit pa man ini kan mga panday sa mga pasadyang trabaho asin kan mga para-tsapa.\nPinaghugot gikan sa "https://bcl.wikipedia.org/w/index.php?title=Totopan&oldid=195689"\nLast edited on 8 Setyembre 2020, at 10:21\nHuring pigliwat an pahinang ini kan 8 Setyembre 2020, alas 10:21.